**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

### Στην Αθήνα, σήμερα, 2 Ιουλίου 2021, ημέρα Παρασκευή και ώρα 11.15΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης υπό την προεδρία του Προέδρου αυτής, κ. Μάξιμου Χαρακόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Δικαιοσύνης: «Πρόληψη και καταστολή της νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας – Τροποποίηση του ν.4557/2018 – Ενσωμάτωση της Οδηγίας (ΕΕ) 2018/1673 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, σχετικά με την καταπολέμηση της νομιμοποίησης εσόδων από παράνομες δραστηριότητες μέσω του ποινικού δικαίου και διατάξεις για την επιτάχυνση της απονομής της δικαιοσύνης».

### Στη συνεδρίαση παρέστησαν ο Υπουργός Δικαιοσύνης, κ. Κωνσταντίνος Τσιάρας, ο Υφυπουργός Δικαιοσύνης, κ. Γεώργιος Κώτσηρας, καθώς και αρμόδιοι υπηρεσιακοί παράγοντες.

### Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αυγερινοπούλου Διονυσία-Θεοδώρα, Γιαννάκου Μαριορή (Μαριέττα), Δαβάκης Αθανάσιος, Ζεμπίλης Αθανάσιος, Θεοδωρικάκος (Τάκης) Παναγιώτης, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Λαμπρόπουλος Ιωάννης, Μάνη-Παπαδημητρίου Άννα, Μελάς Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος-Νικόλαος, Χαρακόπουλος Μάξιμος, Χιονίδης Σάββας, Αυλωνίτης Αλέξανδρος, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος-Χαράλαμπος, Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καστανίδης Χαράλαμπος, Λιακούλη Ευαγγελία, Δελής Ιωάννης, Παπαναστάσης Νικόλαος, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική, Μπακαδήμα Φωτεινή.

### ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Δικαιοσύνης «Πρόληψη και καταστολή της νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας – Τροποποίηση του ν.4557/2018 – Ενσωμάτωση της Οδηγίας (ΕΕ) 2018/1673 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, σχετικά με την καταπολέμηση της νομιμοποίησης εσόδων από παράνομες δραστηριότητες μέσω του ποινικού δικαίου και διατάξεις για την επιτάχυνση της απονομής της δικαιοσύνης».

### Στη συνεδρίαση παρίστανται ο Υπουργός Δικαιοσύνης, κ. Κωνσταντίνος Τσιάρας και ο Υφυπουργός Δικαιοσύνης, κ. Γιώργος Κώτσηρας από την πλευρά της ηγεσίας του Υπουργείου Δικαιοσύνης.

### Για την οργάνωση της συνεδρίασής μας, προτείνουμε την Τρίτη, 6 Ιουλίου, ώρα 10.00΄π.μ.΄, να πραγματοποιηθεί η δεύτερη συνεδρίαση, η ακρόαση των φορέων και ακολούθως στις 13.00΄μ.μ.΄να πραγματοποιηθεί η 3η συνεδρίαση, η συζήτηση επί των άρθρων. Την Τρίτη, οι δύο συνεδριάσεις αυτές, θα πραγματοποιηθούν στην Αίθουσα της Γερουσίας. Την Τετάρτη, 7 Ιουλίου, στις 10.00΄π.μ.΄ θα πραγματοποιηθεί η τέταρτη συνεδρίαση και η δεύτερη ανάγνωση του νομοσχεδίου στην αίθουσα συνεδριάσεων της Ολομέλειας. Συμφωνούμε με αυτόν τον προγραμματισμό;

### ΠΟΛΛΟΙ ΒΟΥΛΕΥΤΕΣ: Συμφωνούμε.

### ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής): Να ζητήσω από τον Εισηγητή της Πλειοψηφίας, τον συνάδελφο Βουλευτή Δωδεκανήσου της Νέας Δημοκρατίας, κ. Βασίλειο Νικόλαο Υψηλάντη, να προτείνει τους φορείς από την πλευρά της Πλειοψηφίας.

### ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ (Εισηγητής της Πλειοψηφίας): Καλημέρα και από εμένα σε εσάς, τους κυρίους υπουργούς και στους συναδέλφους και στις συναδέλφους.

### Προτείνουμε την Αρχή Καταπολέμησης της Νομιμοποίησης Εσόδων από Εγκληματικές Δραστηριότητες, την Ένωση Εισαγγελέων Ελλάδος, την Ένωση Δικαστών και Εισαγγελέων Ελλάδος, την Ολομέλεια των Δικηγορικών Συλλόγων Ελλάδας και την Ένωση Διοικητικών Δικαστών Ελλάδας.

### ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής): Από την πλευρά της Αξιωματικής Αντιπολίτευσης, ο Εισηγητής της Μειοψηφίας, κ. Αλέξανδρος Αυλωνίτης.

### ΑΛΕΞΑΝΔΡΟΣ ΑΥΛΩΝΙΤΗΣ (Εισηγητής της Μειοψηφίας): Όλους όσους πρότεινε ο Εισηγητής της Πλειοψηφίας και επιπλέον, την Ένωση Ελλήνων Ποινικολόγων.

### ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής): Ειδική Αγορήτρια του Κινήματος Αλλαγής, η συνάδελφος, κυρία Νάντια Γιαννακοπούλου.

### ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ (Ειδική Αγορήτρια του Κινήματος Αλλαγής): Έχω καλυφθεί από τους προλαλήσαντες, κύριε Πρόεδρε. Είναι νομίζω αυτονόητο να ακούσουμε την Αρχή Καταπολέμησης της Νομιμοποίησης Εσόδων από Εγκληματικές Ενέργειες, την Ολομέλεια Δικηγορικών Συλλόγων Ελλάδας, την Ένωση Εισαγγελέων Ελλάδος, την Ένωση Δικαστών και Εισαγγελέων Ελλάδος, την Ένωση Ελλήνων Ποινικολόγων, έχουμε καλυφθεί.

### ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής): Ο κύριος Παπαναστάσης, εκ μέρους του Κομμουνιστικού Κόμματος.

### ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής του ΚΚΕ): Δύο θέματα, κύριε Πρόεδρε.

### Πρώτον, η Ειδική Αγορήτρια του Κ.Κ.Ε., κυρία Μαρία Κομνηνάκα για σοβαρούς προσωπικούς λόγους δεν μπορεί να παραστεί σήμερα. Θα ενημερωθεί από τα πρακτικά και θα τοποθετηθεί στις επόμενες συνεδριάσεις και δεν υπάρχει κάποιος φορέας τον οποίο θέλουμε να καλέσουμε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Η κυρία Κομνηνάκα θα έχει τη δυνατότητα και την άνεση χρόνου να τοποθετηθεί, επί της αρχής και επί των άρθρων, στην επόμενη συνεδρίαση.

Ο Ειδικός Αγορητής της Ελληνικής Λύσης, ο κ. Αντώνης Μυλωνάκης;

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Καλημέρα κι από εμένα. Νομίζω ότι έχουμε καλυφθεί. Η Ένωση Δικαστών Εισαγγελέων, η Ένωση Εισαγγελέων Ελλάδος, η Ένωση Διοικητικών Δικαστών και οι δύο Δικηγορικοί Σύλλογοι, Αθηνών και Πειραιώς.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ωραία. Ολοκληρώνουμε τις προτάσεις για τους φορείς που θα κληθούν με την Ειδική Αγορήτρια του ΜέΡΑ25, την κυρία Αγγελική Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Καλημέρα κι από μένα. Όσους πρότειναν οι συνάδελφοι και συμπληρώνω την Τράπεζα της Ελλάδος, τη Διεθνή Διαφάνεια, την ΑΑΔΕ, την Επιτροπή Εποπτείας και Ελέγχου Παιγνίων και την Ελληνική Ένωση Τραπεζών.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ωραία. Θα παρακαλούσα να δοθούν και γραπτώς οι προτάσεις.

Τον λόγο έχει η κυρία Γιαννάκου, στην οποία να ευχηθούμε περαστικά, καλή ανάρρωση και να είναι σιδερένια μετά την περιπέτεια που είχε στην υγεία της. Όλα καλά, δόξα τω Θεώ.

**ΜΑΡΙΟΡΗ (ΜΑΡΙΕΤΤΑ) ΓΙΑΝΝΑΚΟΥ:** Ευχαριστώ, κ. Πρόεδρε. Ίσως, θα έπρεπε να κληθεί το Υπουργείο Οικονομικών σε σχέση με τους ελέγχους που κάνει για τις δηλώσεις, δηλαδή το φορολογικό κομμάτι. Πώς ελέγχεται ένα άτομο το οποίο δηλώνει, παραδείγματος χάρη, ότι έχει έσοδα 15.000 ευρώ τον χρόνο και έχει ένα σκάφος, μία βίλα στην Κηφισιά, ένα εξοχικό δεν ξέρω πού και τα λοιπά. Αυτά, πώς ελέγχονται; Διότι αυτό, στην ουσία, είναι money laundering. Έτσι δεν είναι, κύριε Υπουργέ;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Σε σχέση με αυτό που, νομίζω, σωστά επισημαίνει, η κυρία Γιαννάκου, νομίζω ότι εφόσον ακούστηκε πρόταση, προκειμένου να είναι εδώ η ΑΑΔΕ, μπορεί να καλυφθεί το συγκεκριμένο θέμα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρία Γιαννάκου, όπως ξέρετε, στους εξωκοινοβουλευτικούς φορείς δεν συνηθίζεται να καλούμε εκπροσώπους υπουργείων. Εάν καλύπτεστε από αυτό που λέει ο υπουργός, να μείνουμε σε αυτό. Να μείνουμε στην ΑΑΔΕ η οποία ενδεχομένως, θα δώσει απαντήσεις.

**ΜΑΡΙΟΡΗ (ΜΑΡΙΕΤΤΑ) ΓΙΑΝΝΑΚΟΥ:** Δεν έχω αντίρρηση, κύριε Πρόεδρε. Απλώς, να εξασφαλιστούμε ότι υπάρχει μια σύνδεση και μια σωστή πληροφόρηση και ότι η ΑΑΔΕ μπορεί πράγματι, να ελέγχει όλες τις περιπτώσεις όπου προκύπτουν ερωτηματικά.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Συμφωνώ. Θα ήθελα και εγώ, να μην υπάρχει καμία σκιά και κανένα ερωτηματικό σε αυτά τα ζητήματα. Κυρίες και κύριοι συνάδελφοι, πριν δώσω το λόγο στους Εισηγητές και στους Ειδικούς Αγορητές των Κομμάτων για να αναπτύξουν τις, επί της αρχής του σχεδίου νόμου, παρατηρήσεις τους, θα ήθελα να εκφράσω, διερμηνεύοντας πιστεύω τα αισθήματα όλων των μελών της Επιτροπής μας, την ικανοποίησή μου για τη σύλληψη του φυγόποινου υπαρχηγού της εγκληματικής οργάνωσης της Χρυσής Αυγής, του Χρήστου Παππά. Με αυτήν, κλείνει το αιματοβαμμένο κεφάλαιο της δράσης της εγκληματικής οργάνωσης που ταλαιπώρησε την πατρίδα μας και την Δημοκρατία.

Χρέος, όμως, όλων μας είναι να αντλήσουμε διδάγματα από την επανεμφάνιση τέτοιων ολοκληρωτικών ιδεολογιών σε μια χώρα που πλήρωσε βαρύ φόρο αίματος στο ναζισμό και τον φασισμό. Η βελτίωση της ποιότητας της δημοκρατίας μας και η αντιμετώπιση αρνητικών όψεων της παγκοσμιοποίησης, όπως η δυνατότητα νομιμοποίησης εσόδων από παράνομες δραστηριότητες που σκανδαλίζουν τον κόσμο εμφανίζοντας ανήμπορη την πολιτική και αδύναμη τη δικαιοσύνη, μπορεί να αποτρέψουν τη δημιουργία των συνθηκών επανεμφάνισης, στο μέλλον, ναζιστικών μορφωμάτων, αντιγράφων της Χρυσής Αυγής.

Νομίζω ότι το σχέδιο νόμου που καλούμαστε να συζητήσουμε σήμερα είναι ιδιαίτερα επίκαιρο. Αναμφίβολα, οι ραγδαίες τεχνολογικές εξελίξεις των τελευταίων δεκαετιών που έχουν σχεδόν εκμηδενίσει τα εμπόδια του χρόνου και του χώρου σε ένα περιβάλλον εμβάθυνσης της παγκοσμιοποίησης της οικονομίας, αλλά και των κάθε φύσεως συναλλαγών μεταξύ των πολιτών όλου του κόσμου, έχουν επιφέρει και μια σειρά αρνητικών συνεπειών.

Οι παράνομες δραστηριότητες εμφανίζονται με νέες μορφές όπως και οι τρόποι για την κάλυψη αυτών των δραστηριοτήτων και των κερδών τους. Οι δυνατότητες για συγκάλυψη των ιχνών μέσω μιας συνεχούς μεταφοράς ύποπτων κεφαλαίων προερχόμενων από εγκληματικές και παράνομες δραστηριότητες δημιουργεί ένα παγκόσμιο δίκτυο ατιμώρητης παρανομίας. Συχνά πυκνά τα τελευταία χρόνια, βλέπουν το φως της δημοσιότητας τέτοιες σκανδαλώδεις υποθέσεις με διεθνείς διαστάσεις. Αυτή η πραγματικότητα συνιστά πλήγμα για την αξία της δικαιοσύνης αλλά και την αρχή της δημοκρατίας ιδιαίτερα για έναν χώρο όπως η Ευρώπη που θεωρείται και είναι, προπύργιο της διαφάνειας των δημοκρατικών διαδικασιών, και της ισχύος του δικαίου.

Η Ευρώπη, όμως, για να παραμείνει η Ευρώπη πρέπει να υπερασπιστεί τις αξίες της. Δεν μπορεί και δεν πρέπει να επιτρέψουμε να υφίστανται μαύρες τρύπες μέσα από δαιδαλώδεις διαδρομές στις οικονομικές συναλλαγές, όπου παράνομες δραστηριότητες ξεπλένουν τη λεία των εγκληματικών τους πράξεων.

Ταυτόχρονα οφείλουμε να εξαλείψουμε και το απαράδεκτο αλλά δυστυχώς διαδεδομένο φαινόμενο της δωροδοκίας που καταργεί στην πράξη τη χρηστή λειτουργία της ευνομούμενης πολιτείας του κράτους δικαίου.

Κυρίες και κύριοι συνάδελφοι, σε όλα αυτά θα πρέπει να προστεθούν τα μέτρα αντιμετώπισης εγκληματικών δραστηριοτήτων μέσω του διαδικτύου. Ευστόχως ιδιαίτερη έμφαση δίδεται στην παιδική πορνογραφία και τις αδίστακτες μεθόδους με τις οποίες επιχειρούν διάφοροι νοσηροί εγκέφαλοι να αποπλανήσουν ανήλικα παιδιά. Πρόκειται για ένα ειδεχθές έγκλημα το οποίο δυστυχώς όπως προκύπτει από τις συνεχείς σχετικές ειδήσεις που βλέπουν το φως της δημοσιότητας βαίνει αυξανόμενο και συνιστά πραγματική απειλή για την κοινωνία μας.

Εδώ, κυρίες και κύριοι συνάδελφοι, πρέπει να είμαστε αμείλικτοι. Ο πέλεκυς του νόμου πρέπει να πέφτει βαρύς επί των κεφαλών όσων για οποιονδήποτε λόγο εμπλέκονται σε τέτοιες υποθέσεις. Η πολιτεία οφείλει να προστατεύσει τα παιδιά από κάθε κακόβουλη ενέργεια. Το διαδίκτυο δεν μπορεί να είναι μια ζούγκλα χωρίς κανόνες όπου διεστραμμένα τέρατα καραδοκούν να καταστρέψουν αθώες ψυχές. Βεβαίως το διαδίκτυο πρέπει να θωρακιστεί από κάθε είδους ενέργειες που μπορούν να προκαλέσουν ζημιά είτε σε πρόσωπα είτε σε επιχειρήσεις ή ακόμη και στο εθνικό συμφέρον.

Ευελπιστούμε, ότι η Ευρωπαϊκή Ένωση θα ολοκληρώσει ένα αμιγώς ευρωπαϊκό σύστημα κυβερνοασφάλειας, που θα μπορεί να αντιμετωπίσει αποτελεσματικά και τελεσίδικα κάθε εγκληματική ή παράνομη ενέργεια, είτε αυτή προέρχεται από το εσωτερικό των κρατών μελών, είτε εκπορεύεται από τρίτες χώρες από το εξωτερικό.

Λοιπόν, με αυτές τις εισαγωγικές σκέψεις, εάν κύριε Υπουργέ, δεν έχετε να κάνετε κάποια εισαγωγική δήλωση να καλέσω στο βήμα τον εισηγητή της πλειοψηφίας τον συνάδελφό βουλευτή Δωδεκανήσου της Νέας δημοκρατίας τον κύριο Βασίλη Υψηλάντη.

Τον λόγο έχει ο κ. Υψηλάντης

**ΒΑΣΙΛΕΙΟΣ – ΝΙΚΟΛΑΟΣ ΥΨΗΛΑΝΤΗΣ (Εισηγητής της Πλειοψηφίας):** Κύριε Υπουργέ, κύριε Υφυπουργέ, κυρίες και κύριοι συνάδελφοι, το σχέδιο νόμου του Υπουργείου Δικαιοσύνης, που εξετάζεται από την Επιτροπή μας, διαρθρώνεται σε έξι κεφάλαια.

Στο πρώτο κεφάλαιο, στα άρθρα 1 και 2, ορίζεται ο σκοπός και το αντικείμενο του νομοσχεδίου. Ζητώ συγγνώμη επειδή είναι αρκετά από τεχνικό νομοσχέδιο, ίσως να είναι και λίγο κουραστικό. Τις πολιτικές προεκτάσεις θα τις συζητήσουμε μαζί, ωστόσο είμαι αναγκασμένος στην εισήγησή μου να περιοριστώ, τουλάχιστον σήμερα, στα καθαρώς νομοτεχνικά του νομοσχεδίου.

Έτσι ορίζεται ως σκοπός του β΄ κεφαλαίου του νομοσχεδίου, που είναι η βελτίωση και ο εξορθολογισμός του υφιστάμενου νομοθετικού πλαισίου για την καταπολέμηση εσόδων από παράνομες δραστηριότητες μέσω του Ποινικού Δικαίου, με την ενσωμάτωση της Οδηγίας 2018/1673 του Ευρωπαϊκού Κοινοβουλίου και του Συμβουλίου της 23ης Οκτωβρίου 2018, σχετικά με την καταπολέμηση της νομιμοποίησης εσόδων από παράνομες δραστηριότητες μέσω του Ποινικού Δικαίου.

Επίσης, είναι η επικαιροποίηση του καταλόγου των βασικών αδικημάτων που αφορούν στη νομιμοποίηση εσόδων από παράνομες δραστηριότητες, η αναδιαμόρφωση των προβλεπόμενων πλαισίων ποινής και των κυρώσεων και η ευθυγράμμιση των προϋποθέσεων και τις διαδικασίες δέσμευσης και δήμευσης των προϊόντων του εγκλήματος νομιμοποίησης εσόδων από παράνομες δραστηριότητες με τον Ποινικό Κώδικα. Είναι τα άρθρα του Ποινικού Κώδικα, ο ν. 4619/2019.

Επίσης, το αντικείμενο του τρίτου κεφαλαίου, που είναι η ορθολογική κατανομή της δικαστηριακής ύλης μεταξύ των διοικητικών δικαστηρίων, προκειμένου να επιταχυνθεί και να βελτιωθεί η απονομή της διοικητικής δικαιοσύνης.

Το δεύτερο κεφάλαιο, αφορά την πρόληψη και την καταστολή της νομιμοποίησης εσόδων από εγκληματικές δραστηριότητες και της χρηματοδότησης τρομοκρατίας. Είναι τα άρθρα 3 έως 11 του νομοσχεδίου.

Επικαιροποιείται και αντικαθίσταται το άρθρο 1 του ν. 4557/2018, δεδομένου ότι ο συγκεκριμένος νόμος αποτύπωνε το σκοπό που ίσχυε κατά την ψήφιση και την ενσωμάτωση της Οδηγίας που μέχρι προηγούμενα ίσχυε, της 2015/849. Έκτοτε, έχουν συντελεστεί δύο τροποποιήσεις, συμπεριλαμβανομένης και της παρούσης.

Αντικαθίσταται το άρθρο 2 του ν. 4557/2018, σύμφωνα με τα προβλεπόμενα στο άρθρο 3 της Οδηγίας που ενσωματώνεται, της 2018/1673, όπου περιπτώσεις που προβλέπονται από την τέταρτη έως και την έκτη, κρίνονται πλέον περιττές.

Με την απάλειψη δε της περίπτωσης 6, αποφεύγεται το φαινόμενο πράξης ηθικής αυτουργίας ή συνέργειας σε νομιμοποίηση που λαμβάνουν χώρα σε προγενέστερο χρόνο από την κύρια πράξη να παραγράφονται πριν από την τελευταία, όπως συμβαίνει με την ισχύουσα ρύθμιση, η οποία ανάγει την ηθική αυτουργία και συνέργεια σε αυτοτελείς εγκληματικές συμπεριφορές.

Θα διέπονται συνεπώς, από τον γενικό κανόνα της παραγράφου 2 του άρθρου 112 του Ποινικού Κώδικα.

Η νομιμοποίηση εσόδων υπάρχει υπό προϋποθέσεις και όταν οι δραστηριότητες από τις οποίες προέρχεται η προς νομιμοποίηση περιουσία έχουν λάβει χώρα και στο έδαφος άλλου κράτους, εφόσον αυτές θα ήταν βασικό αδίκημα αν διαπράττονταν στην Ελλάδα και θεωρούνται αξιόποινες, σύμφωνα με τη νομοθεσία του κράτους αυτού.

Εν συνεχεία, προστίθεται μία εξαίρεση, βάσει της παραγράφου 4 του άρθρου 3 της Οδηγίας, η οποία αφορά στις δραστηριότητες οι οποίες δεν απαιτείται να είναι αξιόποινες σύμφωνα με τη νομοθεσία του ξένου κράτους για να θεωρηθεί ότι υπάρχει νομιμοποίηση των προερχόμενων από αυτές εσόδων.

Επιπλέον των προβλέψεων της Οδηγίας, προστίθεται στην εν λόγω εξαίρεση η περίπτωση ια΄ του άρθρου 4 του ν.4557/2018, που αφορά στα αδικήματα του νόμου περί προστασίας των αρχαιοτήτων και της πολιτιστικής κληρονομιάς, καθώς και η περίπτωση ιθ΄ του παραπάνω άρθρου, που αφορά την πειρατεία κι αυτό χάρη στην προστασία της ελληνόκτητης ναυτιλίας.

Με τη νέα εισαχθείσα παράγραφο 3, προβλέπεται πως τα Κράτη Μέλη πρέπει να διασφαλίσουν την δυνατότητα καταδίκης για νομιμοποίηση όταν στοιχειοθετείτε ότι η περιουσία προήλθε από εγκληματική δραστηριότητα, χωρίς να απαιτείται η στοιχειοθέτηση όλων των πραγματικών στοιχείων ή όλων των περιστάσεων που σχετίζονται με την εν λόγω εγκληματική δραστηριότητα, συμπεριλαμβανομένης της ταυτότητας του δράστη.

Απαριθμούνται τα βασικά εγκλήματα, οι εγκληματικές δηλαδή δραστηριότητες από τις οποίες προέρχεται η προς νομιμοποίηση περιουσία. Οι εγκληματικές αυτές δραστηριότητες, όπως συμβαίνει και με το υφιστάμενο σήμερα καθεστώς, κατανεμήθηκαν σε κατηγορίες. Είκοσι μια έναντι δεκαοχτώ της ισχύουσας διάταξης, εκ των οποίων οι 20 πρώτες περιλαμβάνουν συγκεκριμένα εγκλήματα, για παράδειγμα, εγκληματική οργάνωση, τρομοκρατικές πράξεις, δωροληψία κ.λπ. Ενώ, η τελευταία η περίπτωση Κ.Α., είναι γενικότερη και περιλαμβάνει κάθε άλλο έγκλημα που τιμωρείται με ποινή στερητική της ελευθερίας από το οποίο προκύπτει περιουσιακό όφελος. Επικαιροποιήθηκαν, δηλαδή, τα εγκλήματα με βάση τις αλλαγές που μετέφερε Π.Κ., περιελήφθησαν νέα αδικήματα, όπως η δωροδοκία και δωροληψία για την αλλοίωση αποτελέσματος αγώνος κατά το άρθρο 132 του ν.2725/2019.

Σε συμμόρφωση υποχρέωσης που έχει αναλάβει η χώρα μας με τη σύμβαση του Συμβουλίου της Ευρώπης και για λόγους νομοθετικής ορθότητας, εμπλουτίστηκε ο κατάλογος με περισσότερες αξιόποινες πράξεις, ώστε να ανταποκρίνονται στα αδικήματα που προβλέπονται στην Οδηγία, όπως είναι τα εγκλήματα της διασυνοριακής απάτης με τον ΦΠΑ, το άρθρο 23 του ν.4689/2020, και εγκλήματα για την ποινική προστασία των συμφερόντων της Ε.Ε., το άρθρο 24 του ν.4689/2020. Ενσωματώνεται, δηλαδή, μια άλλη διάταξη, όπως θα πω και παρακάτω, για την προστασία των οικονομικών συμφερόντων της Ε.Ε., σε αυτόν εδώ τον νόμο.

Τέλος, προβλέφθηκε στον κατάλογο των βασικών αδικημάτων και κάθε άλλο έγκλημα που τιμωρείται με ποινή στερητική της ελευθερίας από το οποίο προκύπτει περιουσιακό όφελος, ώστε να συμπεριληφθούν αξιόποινες πράξεις ειδικών ποινικών νόμων διάσπαρτες στη νομοθεσία, που υπό ειδικές συνθήκες μπορεί να έχουν τεράστια σημασία. Αυτό σημαίνει στα ανωτέρω εγκλήματα ότι περιλαμβάνεται κάθε κακούργημα ή πλημμέλημα που δεν προβλέπεται ειδικά στον κατάλογο των βασικών αδικημάτων του άρθρου 5 του σχεδίου νόμου και υπό συγκεκριμένες προϋποθέσεις μπορεί να αποτελέσει το βασικό αδίκημα της νομιμοποίησης.

Επέρχονται αλλαγές στις επιβλητέες ποινικές κυρώσεις σε περίπτωση τέλεσης αδικημάτων νομιμοποίησης. Οι σημαντικότερες από αυτές είναι:

Πρώτον, οι απειλούμενες στερητικές της ελευθερίας ποινές καθώς και οι χρηματικές ποινές, προσαρμόζονται στις ρυθμίσεις του νέου ποινικού κώδικα.

Δεύτερον, το πλαίσιο των απειλούμενων ποινών συστηματοποιείται, ώστε να προβλέπεται η βασική μορφή του αδικήματος, οι διακεκριμένες περιπτώσεις και οι προνομιούχες περιπτώσεις.

Τρίτον, ρυθμίζεται αποτελεσματικότερα και συστηματικότερα η ποινική μεταχείριση του δράστη της αυτονομιμοποίησης και των οικείων του δράστη του βασικού αδικήματος.

Τέταρτον, διευρύνεται η δικαιοδοσία των ελληνικών Δικαστικών και Εισαγγελικών Αρχών, ώστε να καταλαμβάνει πράξεις νομιμοποίησης εσόδων από εγκληματικές δραστηριότητες τελεσθείσες από αλλοδαπό στην αλλοδαπή, σε περιπτώσεις που το αδίκημα της νομιμοποίησης εσόδων τελείται προς όφελος νομικού προσώπου ή οντότητας που έχει έδρα ή εγκατάσταση στην Ελλάδα.

Με τη διάταξη αυτή επιτυγχάνετε δηλαδή, μία επαρκής διαφοροποίηση του βασικού αδικήματος από τις διακεκριμένες παραλλαγές του, καθότι ακολουθείται η κλιμακούμενη αύξηση της ποινής με τη διαφοροποίηση της χρηματικής ποινής. Κατ’ αυτόν τον τρόπο τηρείται ο κανόνας της αναλογικότητας.

Αντικαθίσταται η ισχύουσα μέχρι σήμερα διάταξη του άρθρου 40 του νόμου 4557/18, ώστε να ευθυγραμμιστούν οι προβλέψεις περί δημεύσεως περιουσιακών στοιχείων με αυτά που προβλέπει πλέον το άρθρο 68 του νέου Ποινικού Κώδικα και να αντιμετωπισθεί το φαινόμενο να υφίστανται διαφορετικές προβλέψεις για όμοιες ποινικές διαδικασίες με όμοιο αντικείμενο και στόχο. Η ευθυγράμμιση αυτή επιτυγχάνεται κυρίως πρώτον με την ειδική αιτιολόγηση της γνώσης του τρίτου φυσικού προσώπου για την τέλεση του βασικού αδικήματος ή των αδικημάτων της νομιμοποίησης. Γνώση, η οποία αποτελεί προϋπόθεση για την επιβολή της δήμευσης σε βάρος του.

Δεύτερον της πρόβλεψης ότι η χρηματική ποινή που επιβάλλεται όταν τα προς δήμευση περιουσιακά στοιχεία δεν επαρκούν, δύναται να επιβληθεί και όταν τα περιουσιακά αντικείμενα ανήκουν σε τρίτους των οποίων δεν μπορεί να επιβληθεί δήμευση.

Τρίτον της πρόβλεψης ότι σε κάθε περίπτωση δήμευσης το δικαστήριο αποφασίζει αν αυτά που δημεύτηκαν επιβάλλεται να καταστραφούν ή αν μπορούν να χρησιμοποιηθούν για το δημόσιο συμφέρον. Επικαιροποιούνται οι ρυθμίσεις για την αποζημίωση υπέρ του δημοσίου, προκειμένου να ευθυγραμμιστούν με το άρθρο 4 του νόμου 4557/18, όπως αυτό αντικαθίσταται με το νομοσχέδιο που συζητάμε και με τις διατάξεις του νέου Ποινικού Κώδικα. Εξορθολογίζεται η διαδικασία δέσμευσης και προσαρμόζεται η επιβολή της κατά τα μέσα άμυνας κατά αυτής στις δικονομικές απαιτήσεις του νέου Κώδικα Ποινικής Δικονομίας.

Ειδικότερα με τις προτεινόμενες ρυθμίσεις εξυπηρετούνται οι ακόλουθοι στόχοι. Πρώτον, εισάγεται η Αρχή ότι η επιβολή της δέσμευσης πρέπει να είναι ευχερέστερη στα αρχικά διαδικαστικά στάδια προκειμένου να εξασφαλιστεί το δημευτέο αντικείμενο. Η διατήρησή της όμως σε επόμενα στάδια, προϋποθέτει αυξημένο βαθμό υπόνοιας, προκειμένου η πρόοδος της διαδικασίας δέσμευσης να είναι εναρμονισμένη με τις προϋποθέσεις προόδου της ποινικής διαδικασίας.

Δεύτερον, επιδιώκεται η διασφάλιση των δικαιωμάτων του ζημιωθέντος από το βασικό αδίκημα και το αδίκημα της νομιμοποίησης εσόδων από τις εγκληματικές δραστηριότητες και του καλόπιστου τρίτου συγκύριου ή συνδικαιούχου του, δηλαδή του δεσμευμένου περιουσιακού στοιχείου. Ταυτόχρονα, παρέχεται η δυνατότητα σε εκείνο κατά το οποίο στρέφεται η δέσμευση να ανοίξει νέους τραπεζικούς λογαριασμούς για αποκλειστική εξυπηρέτηση και μόνο των βιοποριστικών αναγκών του, του ιδίου και της οικογένειάς του, υπό την προϋπόθεση της προηγούμενης ενημέρωσης του αρμόδιου εισαγγελέα ή ανακριτή για τις διενεργούμενες συναλλαγές.

Τρίτον, προβλέπεται ότι τα στοιχεία που συλλέγονται νόμιμα από την αρχή αποτελούν στοιχεία της σχηματιστής ποινικής δικογραφίας για λόγους οικονομίας της δίκης και αποφυγής άσκοπων προανακριτικών πράξεων.

Τέταρτον, ρυθμίζεται το ζήτημα της χρονικής διάρκειας των μέτρων δέσμευσης που επιβάλλονται με διατάξεις του Προέδρου της Αρχής.

Πέμπτον, εισάγονται προβλέψεις σχετικά με την τύχη της δέσμευσης κατά την εξέλιξη της ποινικής διαδικασίας στο πρότυπο των ρυθμίσεων των άρθρων 261, 262, 269, 311 και 373 του νέου Κώδικα Ποινικής Δικονομίας.

Τέλος, απλοποιείται η διαδικασία της αυτοδίκαιης άρσης της δέσμευσης λόγω της παρέλευσης των χρονικών ορίων της ισχύος της διάταξης με διαπιστωτική πράξη του εισαγγελέα. Κατ’ αυτόν τον τρόπο, υφίσταται ασφάλεια δικαίου και εναρμόνιση των ρυθμίσεων που αφορούν όμοιες διαδικασίες με όμοιο αντικείμενο. Προστίθενται κατηγορίες απειλούμενων διοικητικών κυρώσεων σε νομικά πρόσωπα, ώστε να διασφαλίζεται πλήρως η αποτελεσματικότητα, αναλογικότητα και αποτρεπτικότητα των κυρώσεων. Προσαρμόζεται η δυνατότητα του Προέδρου της Αρχής να διατάσσει τη δέσμευση των περιουσιακών στοιχείων των ελεγχόμενων προσώπων όταν υπάρχουν βάσιμες υπόνοιες για την τέλεση των αδικημάτων της νομιμοποίησης στην διαδικασία της παραγράφου 7 του άρθρου 42 του νόμου 4557/18.

Με το Τρίτο κεφάλαιο του σχεδίου νόμου, ρυθμίζονται ζητήματα που αφορούν στην ορθολογικότερη κατανομή της δικαστηριακής ύλης μεταξύ των διοικητικών δικαστηρίων με σκοπό την επιτάχυνση της απονομής της δικαιοσύνης, καθώς και τη διευκόλυνση των πολιτών στην αναζήτηση δικαστικής προστασίας.

Πιο συγκεκριμένα, καθορίζεται η αρμοδιότητα εκδίκασης των ακυρωτικών διαφορών με βάση το διοικητικό εφετείο του τόπου όπου εδρεύει το όργανο που τελικώς υπογράφει την προσβαλλόμενη πράξη.

Ρυθμίζονται ζητήματα που αφορούν την κατά τόπου αρμοδιότητα των διοικητικών δικαστηρίων στις φορολογικές διαφορές, ώστε το σύστημα να καταστεί περισσότερο αποτελεσματικό και λειτουργικό.

Ορίζεται ως κατά τόπο αρμόδιο δικαστήριο της υπόθεσης ανακοπών κατά κατασχέσεων εις χείρας τρίτου αποκλειστικά το δικαστήριο του τόπου κατοικίας του οφειλέτη.

Περαιτέρω, προβλέπεται ότι ο ισχυρισμός που αφορά την παραγραφή του δικαιώματος του δημοσίου για επιβολή φόρου ή τέλους δύναται να προβληθεί στο πλαίσιο άσκησης ανακοπής για πρώτη φορά εφόσον δεν είχε προταθεί και κριθεί από άλλο δικαστήριο με ισχύ δεδικασμένου.

Ακολούθως, αυξάνονται οι οργανικές θέσεις των διοικητικών δικαστών και ειδικότερα τρεις (3) των προέδρων και των εφετών κατά έξι (6), με σκοπό την υποβοήθηση της λειτουργίας της διοικητικής δικαιοσύνης.

Στο κεφάλαιο Τέταρτο στις μεταβατικές διατάξεις, είναι τα άρθρα 17 και 18 και με τη μεταβατική διάταξη του συγκεκριμένου άρθρου 17 αποτρέπεται το ενδεχόμενο να επέλθει αυτοδίκαιη άρση της δέσμευσης κατά τη νέα ρύθμιση του εδαφίου α΄, της παραγράφου 9, του άρθρου 42, του νόμου 4557 του ΄18, στις περιπτώσεις που κατά την έναρξη ισχύος του παρόντος νόμου έχει ήδη συμπληρωθεί το χρονικό διάστημα των 5 ετών από την επιβολή του μέτρου της δέσμευσης ή έχει παρέλθει χρονικό διάστημα μακρότερο των 3 ετών.

Σε σχέση με τις περιπτώσεις αυτές, προβλέπεται ότι η αυτοδίκαιη άρση της δέσμευσης επέρχεται μόνον εφόσον παρέλθει διάστημα 2 ετών από την έναρξη ισχύος του νόμου χωρίς να λάβει χώρα ενδιαμέσως και αμετάκλητη παραπομπή στο ακροατήριο.

Κατά τον τρόπο αυτό, δίνεται το απαραίτητο χρονικό διάστημα στις δικαστικές αρχές να ολοκληρώσουν το έργο της ανάκρισης πριν την παραπομπή της υπόθεσης στο ακροατήριο.

Εισάγεται μεταβατική διάταξη με την οποία προβλέπεται η μεταφορά των εκκρεμών υποθέσεων το άρθρο 12 και 13 του νομοσχεδίου που δεν έχουν συζητηθεί στα καθ΄ ύλην και κατά τόπους αρμόδια διοικητικά δικαστήρια.

Στο κεφάλαιο Πέντε, εντάσσεται το άρθρο 19 που προβλέπει τις καταργούμενες διατάξεις και συγκεκριμένα καταργείται το άρθρο 25, του νόμου 4689, του ΄20, που προέβλεπε ότι τα αδικήματα των άρθρων 23 και 24, του νόμου 4689, καθώς και τα αδικήματα των άρθρων 159 159α΄,235, 236, 237, 237β΄, 375, 386, 336α΄ 386β΄ και 390 του ποινικού κώδικα. Καθώς επίσης, τα 155 και επόμενα άρθρα του νόμου 2960, του 2001, όταν αυτά στρέφονται κατά των οικονομικών συμφερόντων της Ευρωπαϊκής Ένωσης ή συνδέονται με την προσβολή αυτών των συμφερόντων συνιστούν βασικά αδικήματα κατά την έννοια του άρθρου 4, του νόμου 4557 του 2018.

Όπως προείπα, τούτο διότι, κρίθηκε ότι τα πιο πάνω αδικήματα πρέπει για λόγους πιο συστηματικής κατατάξεως να περιληφθούν ως βασικά εγκλήματα στον νόμο 4557 του ΄18 για την νομιμοποίηση εσόδων από εγκληματικές δραστηριότητες, έτσι ώστε όλα τα εγκλήματα που συνιστούν εγκληματική δραστηριότητα βασικά να είναι συγκεντρωμένα στον ειδικό αυτό νόμο και να μην αναζητούνται κάθε φορά σε διαφορετικά νομοθετήματα.

Τέλος, το Κεφάλαιο ΄Εξι, ορίζει την έναρξη ισχύος του παρόντος, δημοσίευσή του που είναι στην Εφημερίδα της Κυβερνήσεως.

Έτσι προσπάθησα να δώσω μια πλήρη εικόνα του εισηγούμενου νομοσχεδίου, το οποίο νομίζω ότι ενισχύει τον αγώνα κατά της διαφθοράς και κατά του ξεπλύματος βρώμικου χρήματος. Οργανώνει καλύτερα αδυναμίες της διοικητικής οργάνωσης των δικαστηρίων μας και βεβαίως ανοίγει νέους ορίζοντες στη νομική επιστήμη, καθότι βλέπουμε ότι όλο αυτό το σύνολο δημιουργούν ένα μεγάλο κομμάτι ειδικού ποινικού δικαίου, τεράστιο, που ίσως να μας προβληματίσει μελλοντικά για μια κωδικοποίηση όλου του οικονομικού ποινικού δικαίου.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Εισηγητής της Μειοψηφίας, ο κ. Αυλωνίτης.

**ΑΛΕΞΑΝΔΡΟΣ ΑΥΛΩΝΙΤΗΣ (Εισηγητής της Μειοψηφίας):** Από την αρχή πρέπει να τονίσουμε ότι το συζητούμενο νομοσχέδιο αφορά ενσωμάτωση Οδηγίας του Ευρωπαϊκού Κοινοβουλίου και του Συμβουλίου. Υπό αυτή λοιπόν την έννοια, έχει το στοιχείο της υποχρεωτικότητας. Όμως, πριν τοποθετηθώ επί του νομοσχεδίου, θέλω να σας επισημάνω κάποια στοιχεία επικαιρότητας. Και απευθύνομαι σε σας κύριε Υπουργέ. Το δικηγορικό σώμα είναι πολύ θυμωμένο, απογοητευμένο και οικονομικά εξαθλιωμένο από την πολιτική σας, όλο αυτό το χρονικό διάστημα.

Το Σώμα των Δικηγόρων έχει υποστεί συντριπτικό πλήγμα λόγω της πανδημίας και το γνωρίζετε πολύ καλά. Είτε με επίκαιρες ερωτήσεις, είτε με απλές ερωτήσεις έχουμε ζητήσει να το στηρίξετε οικονομικά. Επί μήνες περιμένουν τις παρεμβάσεις σας, όσο και κάποιο επίδομα. Οι επισκέπτες προκαταβολές, για την συντριπτική πλειοψηφία των δικηγόρων, είναι γράμμα κενό, αφού ελάχιστοι έχουν να δείξουν έσοδα του 2019, ικανά, έτσι ώστε να πάρουν κάποιο σημαντικό ποσόν από τις επιστρεπτέες προκαταβολές. Χρόνια περιμένουν να πληρωθούν τις αμοιβές τους από αυτεπάγγελτους διορισμούς τους στα πλαίσια της νομικής βοήθειας.

Για τη μείωση του ΦΠΑ, ούτε λέξη. Αυτή σας την παράλειψη, τη θεωρώ ως απόλυτη περιφρόνηση προς το Δικηγορικό Σώμα που έχει δώσει τεράστιους κι αναρίθμητους αγώνες για την Δημοκρατία, και πολέμησε και πολεμά για τα ατομικά και συλλογικά δικαιώματα των Ελλήνων. Εσείς είστε ο υπουργός, δεν είναι κανένας άλλος. Από σας περιμένουμε να μας πείτε τι κάνατε.

Συνεχίζω και τι δεν έχει συμβεί αυτά τα δύο χρόνια που κυβερνάτε στο χώρο της δικαιοσύνης και φυσικά στην κοινωνία, που κυβερνάτε εσείς πιο σωστά. Συκοφαντούν στελέχη της Κυβέρνησης και του κόμματός σας, τους πολιτικούς σας αντιπάλους, κατά τρόπο, πολλές φορές, χυδαίο και ψευδή. Εσείς, ως υπουργός συνηγορείτε σε αυτό, ενώ έπρεπε, εκ της θέσεως σας, να αρνείστε όλη αυτήν την κατάντια της πολιτικής.

Θα είμαι πιο συγκεκριμένος. Με ευκαιρία το φρικτό έγκλημα στα Γλυκά Νερά και πριν τη σύλληψη του αυτουργού, ο κ. Χρυσοχοΐδης, ο Υπουργός Προστασίας του Πολίτη, για μια ακόμη φορά, το συνέδεσε απεχθέστατα με τον Νόμο Παρασκευοπούλου. Προκλητικά ξεστόμισε ότι 117 σκληροί ποινικοί κατάδικοι κυκλοφορούν ελεύθεροι, λόγω του Νόμου του Παρασκευοπούλου, υπονοώντας, ότι κάποιος από αυτούς τους 117 σκότωσε το άτυχο αυτό κορίτσι.

Πριν λίγες ημέρες, η Γενική Γραμματέας Αντεγκληματικής Πολιτικής, Σοφία Νικολάου του φόρτωσε 17.500 αποφυλακίσεις, σε διάστημα τεσσεράμισι ετών, ενώ δύο χρόνια ήταν Υπουργός δικαιοσύνης ο κύριος Παρασκευόπουλος. Ο Διευθυντής του Γραφείου Τύπου της Νέας Δημοκρατίας, ο κύριος Νίκος Ρωμανός, ζήτησε συγγνώμη από τον κύριο Παρασκευόπουλο για όσα ψεύτικα και συκοφαντικά έγραψε γι’ αυτόν. Και εσείς, κύριε Υπουργέ, γιατί δεν μιλάτε;

Γιατί δεν λέτε ότι πολλοί υπουργοί και πριν και τώρα, με νόμους, έχουν αποφυλακίσει πολλούς κρατούμενους, με σκοπό την αποσυμφόρηση των φυλακών. Τα θυμάστε; Έχετε κάνει κάποια σύγκριση, πόσους κρατούμενους έχουμε στις φυλακές μας, σε σχέση με τους κρατούμενους στα άλλα ευρωπαϊκά κράτη; Πως αφήνετε να συνδέουν οι δικοί σας Υπουργοί τα όποια εγκλήματα και μάλιστα, με τη σχέση αιτίας και αποτελέσματος, με τις αποφυλακίσεις και τα θύματα, να στοχοποιούν τον κύριο Παρασκευόπουλο απειλώντας και τη ζωή του. Δεν είναι ντροπή; Δεν δικαιούμαι να πω επί λέξη ντροπή; Όποιο έγκλημα, με τεράστιο κοινωνικό αντίκτυπο, διαπράττεται, βγαίνετε εσείς κύριε Υπουργέ και αμέσως λέτε, ότι θα προχωρήσετε σε άμεση αλλαγή του Ποινικού Κώδικα, σε ότι αφορά τις περιπτώσεις δραστών για ειδεχθή και αποτρόπαια εγκλήματα, όπως το έγκλημα που αναφέρθηκα πριν από λίγο, στα Γλυκά Νερά.

Μάλιστα, λέτε ότι οι δράστες αυτοί θα παραμένουν στη φυλακή 20 χρόνια αντί 16 χρόνια που είναι σήμερα και χωρίς ευεργετικές διατάξεις που προβλέπουν εργασία και δυνατότητα πρόωρης απόλυσης υπό όρους. Δεν ασκείται, όμως, έτσι η πολιτική κύριε Υπουργέ. Βεβαίως, να συζητήσουμε την αυστηροποίηση των ποινών για κάποια εγκλήματα, να συζητήσουμε, όμως, για την πρόληψη, να συζητήσουμε και για την δημιουργία φυλακών. Δεν συμφωνείτε; Σας μιλάει ένας δικηγόρος που έχει ασχοληθεί χρόνια με το Ποινικό Δίκαιο. Να συζητήσουμε με σοβαρότητα και όχι με το τι ζητά η επικαιρότητα, γιατί έτσι όπως πάτε, με κάθε έγκλημα αποτρόπαιο ή στυγερό όπως το βαφτίζετε, θα μας επαναφέρετε και τη θανατική ποινή.

Κύριε Υπουργέ, ακούστε και έναν δικηγόρο δικό σας. Η διάκριση των εγκλημάτων στον Ποινικό Κώδικα, άρα και στον δημόσιο λόγο του Υπουργού Δικαιοσύνης δεν γίνεται έτσι. Τα εγκλήματα δεν χωρίζονται, δεν διακρίνονται σε ειδεχθή, σε αποτρόπαια σε στυγερά, σε ιδιαζόντως απεχθή, ειδεχθή ή όπως αλλιώς τα λέτε. Το Ποινικό μας Δίκαιο και τα δικαστήρια μας δεν χωρίζουν τα αδικήματα με αυτό τον τρόπο, με τους χαρακτηρισμούς που εσείς δίνετε σε αυτά. Δεν είναι σωστό να μιλάει έτσι ο Υπουργός Δικαιοσύνης και είμαι ξεκάθαρος.

Εσείς είστε υπουργός, δεν είστε δημοσιογράφος ή δημοσιολόγος. Δεν θα διαφωνήσω, λοιπόν ότι χρειάζεται συζήτηση ακόμη και για αυστηροποίηση των ποινών σε κάποια αδικήματα με τις προϋποθέσεις που πριν λίγο σας ανέφερα, όμως, ενώ εσείς ευκαιρίας δοθείσης λέτε όλα τα παραπάνω για την αύξηση και αυστηροποίηση των ποινών σήμερα, εισάγεται ένα νομοσχέδιο που αφορά το ξέπλυμα μαύρου χρήματος.

Θα το πω έτσι όπως το λέμε στην καθημερινότητα και σε αυτό μειώνονται οι ποινές και τα πρόστιμα, έτσι όπως έχουν θεσπιστεί με τον προηγούμενο νόμο του ΣΥΡΙΖΑ, τον νόμο 4557 του 18 που τροποποιείται σήμερα, με αυτό το νομοσχέδιο. Πρέπει να ξέρετε ότι στο νόμο αυτό υπάγεται όλη η βαριά εγκληματικότητα του Ποινικού Κώδικα και των ειδικών ποινικών νόμων και εσείς ελαχιστοποιείτε την ποινή από την προηγούμενη που ίσχυε. Παρά ταύτα, βγαίνετε στα μέσα μαζικής ενημέρωσης και λέτε ότι θα προχωρήσει σε αυστηροποίηση των ποινών.

Έτσι, λοιπόν, μειώνονται σε αυτό το νομοσχέδιο οι ποινές κάθειρξης από 10 σε 8 χρόνια κατ’ ανώτατο όριο σε υποθέσεις που έχουν χρηματικό αντικείμενο από 120.000 ευρώ και πάνω. Επίσης, το πρόστιμο που επιβάλλετε στους καταδικασμένους προσδιορίζεται ανάλογα με την οικονομική τους κατάσταση και όχι σε σχέση με το οικονομικό αντικείμενο. Να το πω πιο απλά. Άλλα λέτε κι άλλα κάνετε. Αυστηροποείτε τις ποινές όπου θέλετε και μειώνετε όπου σας συμφέρει Είσαστε πλειοψηφία φυσικά και κάνετε ότι θέλετε, ότι νομίζετε εσείς.

Πρώτα, είχαμε τους τραπεζίτες για χρήση των οποίων, για χάρη των οποίων η Κυβέρνηση τροποποίησε ειδικά τον Ποινικό Κώδικα και τους απάλλαξε από την ποινική ευθύνη για πράξεις απιστίας. Τα θυμάστε; Μετά, θεσπίστηκε απαλλαγή από την αστική και ποινική ευθύνη των Επιτροπών του Υπουργείου Υγείας για θέματα της αρμοδιότητάς τους επί της πανδημίας. Τα θυμάστε; Το κερασάκι στην τούρτα ήρθε με το άρθρο 19 του νέου ασφαλιστικού νομοσχεδίου, που θα συζητηθεί σε λίγες μέρες και ουσιαστικά απαλλάσσει τα μέλη του διοικητικού συμβουλίου του νέου ταμείου, που θα συσταθεί από οποιαδήποτε αστική ποινική ευθύνη.

Δηλαδή, η Κυβέρνηση προσφέρει ουσιαστικά ασυλία στα golden boys που θα τζογάρουν στο χρηματιστήριο τα χρήματα των ασφαλισμένων ύψους 50 έως 75 δις. Να μην το πω αυτό σήμερα, σε αυτήν την τοποθέτηση; Βέβαια, κάθε κυβέρνηση, έχοντας πλειοψηφία στη Βουλή, έχει το δικαίωμα να ψηφίζει τους νόμους που εξυπηρετούν την πολιτική της, αλλά κάπου υπάρχουν και όρια, νομικά, πολιτικά, ηθικά κυρίως, συνταγματικά. Δεν μπορεί να διαχειρίζεται δισεκατομμύρια από τους κόπους της εργασίας των εργαζόμενων και πολύ περισσότερο να τζογάρεις με τεράστιο ρίσκο στο χρηματιστήριο τις εισφορές των εργαζομένων και να τυγχάνεις ασυλίας για τις πράξεις σου.

Ας πούμε και μερικές θέσεις για το νομοσχέδιο πιο συγκεκριμένα. Με το άρθρο 9, σε συνδυασμό με το άρθρο 15 του ν. 4637/19, μιλάμε 18/11/19, νόμος δικός σας ήταν, βάλατε χρονικό ταβάνι στα μέτρα δέσμευσης, όπως η απαγόρευση κίνησης λογαριασμών τίτλων και χρηματοπιστωτικών προϊόντων, όταν είχαν διαταχθεί από τον Πρόεδρο της Αρχής για το ξέπλυμα, για την καταπολέμηση των εσόδων από παράνομες ενέργειες. Ακόμη περισσότερο η Ανεξάρτητη Αρχή, υποχρεούται μέσα σε διάστημα τριών μηνών και έπειτα με το άρθρο 18 του νόμου 4664 του 20, το αργότερο έως την 19η Μαΐου 20 να αποστείλει το φάκελο κάθε εκκρεμούς υπόθεσης στον ανακριτή ή στο δικαστικό συμβούλιο.

Εκείνοι, εντελώς δεσμευμένοι από το νόμο, μόνο να διαπιστώσουν απλά την υπέρβαση του χρονικού ορίου και να διατάξουν την άρση της δέσμευσης μπορούσαν. Έτσι, πέταξε το πουλάκι και όλους τους λογαριασμούς κατηγορουμένων ή υπόπτων για εγκλήματα ξεπλύματος χρήματος, για όλους.

Τα θυμάστε αυτά που τα κουβεντιάζαμε στην ολομέλεια της Βουλής; Αυτή είναι η αποτελεσματικότητα της Κυβέρνησης σας στον τομέα αυτό.

Στην Οδηγία, όμως, που υποχρεούμαστε να ενσωματώσουμε, η δέσμευση των λογαριασμών των υπόπτων και των κατηγορουμένων για ξέπλυμα χρήματος προβλέπεται ότι θα κρατά όσο και η δίκη έτσι ώστε να εξασφαλίζεται το ελληνικό δημόσιο και οι παθόντες. Η Ευρωπαϊκή Ένωση μας το λέει και το ψηφίζετε σήμερα. είναι, βέβαια, γνωστό ότι οι Οδηγίες της Ευρωπαϊκής Ένωσης -σχετικά με το εν λόγω αδίκημα- αποσκοπούν στην προστασία από εγκληματικές και τρομοκρατικές οργανώσεις, που αξιοποιούν τα σύγχρονα τεχνολογικά μέσα προκειμένου να νομιμοποιούν τα έσοδά τους. κάτι που τους επιτρέπει να υλοποιούν ευχερέστερα στους εγκληματικούς σχεδιασμούς τους.

Η συζήτηση, λοιπόν, για την πρόληψη και την καταστολή της νομιμοποίησης εσόδων από εγκληματικές δραστηριότητες είναι ιδιαίτερα σημαντική καθότι συνάπτεται με τη διεθνή αξιολόγηση του χρηματοπιστωτικού μας συστήματος, αλλά και με την αντιμετώπιση της οργανωμένης εγκληματικότητας και της διαφθοράς. Όμως, ακόμη και οι Οδηγίες σαν την προκείμενη πρέπει να ενσωματώνονται τηρουμένου του σημείου ισορροπίας μεταξύ της προστασίας των εννόμων αγαθών και της διαφύλαξης των ελευθεριών των πολιτών. Υπό αυτό το πρίσμα, λοιπόν, καλούμαστε να αξιολογήσουμε και να ψηφίσουμε το παρόν νομοσχέδιο.

Όμως, κύριε Υπουργέ, δεν μπορούμε να μιλήσουμε για το συγκεκριμένο σχέδιο νόμου χωρίς να μιλήσουμε για το ευρύτερο πολιτικό πλαίσιο που έχει διαμορφωθεί τα τελευταία δύο χρόνια. Για να κάνουμε πιο εύκολα την αντίστιξη, πρέπει, ήδη, εξαρχής να θυμηθούμε ότι ο σημαντικός ν.4557/2018 -που είναι νόμος της διακυβέρνησης της Ελλάδος από τον ΣΥΡΙΖΑ- που εντασσόταν στην προσπάθεια ανταπόκρισης της χώρας στην εξέτασή της, στον έλεγχό της από την ομάδα διεθνούς χρηματοοικονομικής δράσης -της λεγόμενης FATF- στο πλαίσιο της διαδικασίας εθνικής αξιολόγησης την περίοδο 2018-2019. Στο πλαίσιο, λοιπόν, αυτής αναγνωρίστηκε ο υψηλός βαθμός συμμόρφωσης της χώρας στα διεθνή πρότυπα και τέθηκε σε κανονική παρακολούθηση -regular follow up- όπως περιορισμένος αριθμός χωρών έχει καταφέρει. Η επιτυχία αναγνωρίστηκε και από την Κυβέρνησή σας αφού με ανακοίνωση του Υπουργείου Οικονομικών στις 3 Σεπτέμβρη του 2019 αναγκάστηκε να παραδεχτεί ότι η επιτυχία αυτή δρομολογήθηκε -βέβαια στην πραγματικότητα επετεύχθη πλήρως- από την κυβέρνηση του ΣΥΡΙΖΑ.

Αντίθετα, όμως, η Νέα Δημοκρατία έχει δώσει το σήμα στα διεθνή δίκτυα οργανωμένης εγκληματικότητας, που βρίσκονται τελευταία σε ένα κρεσέντο βίαιης διαμάχης και συμβολαίων θανάτων, ότι η αντιμετώπιση του ξεπλύματος χρήματος είναι κάπως χαλαρή στην Ελλάδα. Πλήττεται έτσι, κατά την άποψή μας, το θετικό προφίλ που απέκτησε η χώρα μετά την επιτυχή εξέταση της Ελλάδος τον Ιούνη του 2019 από την FATF επί τη βάσει της αξιολόγησης του ν.4557/2018 και των μέτρων θεσμικής και διοικητικής αναδιοργάνωσης που προώθησε ο ΣΥΡΙΖΑ για την πρόληψη και καταστολή του ξεπλύματος μαύρου χρήματος. Δεν είναι μόνο οι αναφερόμενες ενέργειες της Κυβέρνησης, που με τα άρθρα 9 και 15 του ν.4637/2019 που δεσμεύτηκαν οι τραπεζικοί λογαριασμοί, οι τίτλοι, τα διάφορα χρηματοπιστωτικά προϊόντα και επετράπη η μεταβίβασή, η εκποίηση οποιουδήποτε περιουσιακού στοιχείου που ανήκει σε υπόπτους ή κατηγορούμενους για ξέπλυμα μαύρου χρήματος, αφού μεσολάβησε άρση των διατάξεων του Προέδρου της Αρχής για το ξέπλυμα. Αναφέρθηκα και προηγουμένως γι’ αυτό.

Δεν είναι ότι αυτά γίνονται με δόλιες τροπολογίες αλλά -να συνεχίσω- η Νέα Δημοκρατία θυμίζω ότι στην ίδια τροπολογία είχε προτείνει και την ασυλία των τραπεζικών στελεχών έναντι κατηγοριών για κακουργηματική απιστία καθώς και την περαιτέρω αυστηροποίηση των ποινών για το έγκλημα του βιασμού, ώστε η αντιπολίτευση να μην μπορούσε να ψηφίσει ξεχωριστά τη διάταξη για το έγκλημα του βιασμού.

Τα θυμάστε αυτά; Εγώ, τα θυμάμαι και τα καταγράφω. Προσπαθώ να τα θυμάμαι. Θυμάστε και την επίκαιρη ερώτηση του Αρχηγού της Αξιωματικής Αντιπολίτευσης, του Αλέξη Τσίπρα, που συζητήθηκε 22/11/2019, χωρίς να δοθούν ουσιαστικές απαντήσεις από τον Πρωθυπουργό; Αναρωτιόμαστε, πόσες υποθέσεις δέσμευσης περιουσιακών στοιχείων, που είχαν διαταχθεί από την Αρχή για τη καταπολέμηση των εσόδων από εγκληματικές ενέργειες, οδηγήθηκαν σε αυτοδίκαιη παύση, στο πλαίσιο των διατάξεων των νόμων 4637 του 2019 και 4664 του 2020; Για να δούμε, θα μας απαντήσετε σε αυτό;

Δεν ήταν μόνον αυτά που κάνατε στην αρχή της θητείας σας, αλλά προχωρήσατε και σε άλλα. Η κυβέρνηση, κατά την ενσωμάτωση της Οδηγίας 2018/843, με το ν. 4734 του 2020, τροποποίησε το άρθρο 4 του ν. 4557/2018, που αφορά τα λεγόμενα βασικά εγκλήματα, από τα οποία και μόνο μπορεί να προέρχεται το βρώμικο χρήμα, που εν συνεχεία ξεπλένεται. Αποτέλεσμα, πολλά κακουργήματα έπαψαν να τιμωρούνται ως βασικά εγκλήματα για ξέπλυμα χρήματος και η ευθύνη περιορίστηκε σε συγκεκριμένα κακουργήματα και πλημμελήματα. Έτσι, εξαιρέθηκαν κακουργήματα, όπως της απάτης, της υπεξαίρεσης, ή των στημένων ποδοσφαιρικών αγώνων.

Να πούμε με συντομία πως στήσατε το τέχνασμα αυτό; Πειράξατε την διάταξη «σκούπα» του άρθρου 4 παράγραφος ΙΗ του ν. 4557/2018, ώστε αντί ως βασικό έγκλημα να θεωρείται κάθε πράξη που τιμωρείται με ποινή στερητική της ελευθερίας, της οποίας το ελάχιστο όριο είναι άνω των έξι μηνών, να θεωρείται ως τέτοια μόνο όποια τιμωρείται με ποινή φυλάκισης. Όποιοι ξέρουν νομικά, θα διαπιστώσουν πως έχω δίκιο. Όπου η αναφορά σε ποινή φυλάκισης αντί σε ποινή συντηρητικής ελευθερίας, σημαίνει ότι αποκλείστηκαν από το πεδίο της ρύθμισης όσα κακουργήματα υπάγονταν προηγουμένως σε αυτή. Μάρτυρας του εγκλήματος αυτού, «του εγκλήματός σας», του άρθρου 27 του ν. 4736 του 2020, με το οποίο εισαγάγατε δήθεν ερμηνευτική διόρθωση αυτού που είχατε κάνει, παρουσιάζοντάς το δήθεν ως σφάλμα. Ξέρουμε, όμως, ότι στο ποινικό δίκαιο, δεν περνάνε τέτοιες κατόπιν εορτής διορθώσεις. ΄Ετσι, μέσω της εν λόγω ευνοϊκής ρύθμισης, δώσατε παράθυρο ευκαιρίας σε πλείστους εγκληματίες υψηλής δραστηριότητας στο οικονομικό έγκλημα, να ξεφύγουν από τη ποινική καταστολή.

Ποιος μπορεί, επίσης, να θυμηθούμε και κάτι άλλο, ποιος μπορεί να ξεχάσει, ότι στο νέο πτωχευτικό νόμο, στο άρθρο 100, είχατε αρχικά προβλέψει, για να τα πάρετε πίσω μετά από την κατακραυγή, ότι η ρευστοποίηση, δεν ψηφίστηκε αυτό, στο πλαίσιο της πτώχευσης, θα μπορούσε να περιλαμβάνει και περιουσιακά στοιχεία που είχαν δεσμευθεί ως προϊόντα νομιμοποίησης. Κατά την κυβέρνησή σας, ήταν μάλλον λογικό, η παράνομη περιουσία, η προερχόμενη από ξέπλυμα χρήματος, να συμμετέχει κανονικά στην εξόφληση των οφειλών του δράστη, που τύχαινε να είναι και ο οφειλέτης.

Ακόμη πιο πρόσφατη, είναι η περίπτωση του ν. 4798 του 2021, με τον οποίο τροποποιήθηκε το άρθρο 47 παράγραφος 5 του ν. 4557 του 2018, με στόχο, να αλλοιωθεί η ανεξαρτησία της Ανεξάρτητης Αρχής για το ξέπλυμα, αφού ορίστηκε, ότι η Πρόεδρος της Αρχής, θα μπορεί να οριστεί όχι μόνο εν ενεργεία, δεν είχαν εμπιστοσύνη στους εν ενεργεία, αλλά και αφυπερετήσας εισαγγελικός λειτουργός επί τιμή. Τα θυμάστε αυτά; Τα θυμάστε. Και αυτό, κατά πλήρη παραγνώριση, το ότι ο Πρόεδρος της Αρχής και η ίδια η Αρχή και οι μονάδες της, ενέχονται στην άσκηση προανακριτικών καθηκόντων. Είναι σαφές, ότι ο συνταξιούχος δικαστικός λειτουργός, προφανώς παρέχει μικρότερες εγγυήσεις λειτουργικής και προσωπικής ανεξαρτησίας, έναντι των ενεργεία, αλλά και ότι ο διορισμός του γίνεται χωρίς καμία συμμετοχή του Ανωτάτου Δικαστικού Συμβουλίου, αλλά με απλή κοινή υπουργική απόφαση των Υπουργών Δικαιοσύνης και Οικονομικών, μετά από πρόταση του πρώτου και απλή και όχι σύμφωνη γνώμη της Μόνιμης Επιτροπής Θεσμών και Διαφάνειας της Βουλής, δηλαδή, των κυβερνητικών βουλευτών.

Ο διορισμός, λοιπόν, συνταξιούχου εισαγγελικού λειτουργού, άλλωστε θα υπονομεύει εν τέλει και τη λειτουργία της Επιτροπής Ελέγχου Δηλώσεων Περιουσιακής Κατάστασης του άρθρου 3α του ν.3213/2003, όπου ο Πρόεδρος της Αρχής για το ξέπλυμα, είναι εξωφύτσιο μέλος. Η συνταξιοδότηση της εισαγγελικής λειτουργού που υπηρετούσε στη αρχή έχει ήδη έρθει. Σας προειδοποιούμε λοιπόν, να μην προχωρήσετε σε ότι σχεδιάζετε.

Τελειώνοντας. Για όλους τους παραπάνω λόγους, είναι απολύτως δικαιολογημένη η επιφύλαξη που δείχνουμε ως αντιπολίτευση σε κάθε πρωτοβουλία που αναλαμβάνει η κυβέρνησή σας σχετικά με το εν λόγω ρυθμιστικό πεδίο, αφού επιβάλλεται ο προσεκτικός έλεγχος κάθε λέξης πίσω από την οποία μπορεί να κρύβεται συνήθως συνειδητά, αλλά ενδεχομένως και από λάθος, η καταστροφική νέα αντίληψη που έχετε για την καταπολέμηση του ξεπλύματος του μαύρου χρήματος. Προσεγγίζουμε, λοιπόν, έτσι, με επιφύλαξη το νομοσχέδιο ωστόσο, η επιφύλαξη μας έχει να κάνει με το ότι το ποινικό δίκαιο είναι το τελευταίο οχυρό της εθνικής μας κυριαρχίας ως κράτος, δεδομένου, ότι άλλες μορφές δικαίου διαχύθηκαν, περιορίστηκαν, συντονίστηκαν, ενώθηκαν, σε επίπεδο ενωσιακού και διεθνούς δικαίου. Τα υπόλοιπα, θα τα πούμε φυσικά στη συνεδρίαση της Επιτροπής τις επόμενες τρεις και φυσικά στην Ολομέλεια. Ευχαριστώ κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Καλώ στο βήμα την Ειδική Αγορήτρια του Κινήματος Αλλαγής, τη συνάδελφο, την κυρία Νάντια Γιαννακοπούλου.

Μέχρι να απολυμανθεί το βήμα και να έρθει η κυρία Γιαννακοπούλου, να ανακοινώσω στην Επιτροπή τους φορείς οι οποίοι θα κληθούν την Τρίτη στην ακρόαση, στη δεύτερη συνεδρίαση μας. Είναι η Αρχή Καταπολέμησης της Νομιμοποίησης Εσόδων από Εγκληματικές Δραστηριότητες, η Ένωση Εισαγγελέων Ελλάδος, η Ένωση Δικαστών και Εισαγγελέων Ελλάδος, η Ολομέλεια Δικηγορικών Συλλόγων Ελλάδος, η Ένωση Διοικητικών Δικαστών Ελλάδος, η Ένωση Ελλήνων Ποινικολόγων, η Ανεξάρτητη Αρχή Δημοσίων Εσόδων (ΑΑΔΕ), η Τράπεζα της Ελλάδος, η Επιτροπή Εποπτείας και Ελέγχου Παιγνίων και η Διεθνής Διαφάνεια Ελλάς. Ορίστε κυρία Γιαννακόπουλου, έχετε το λόγο για 15 λεπτά.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ (Ειδική Αγορήτρια του Κινήματος Αλλαγής):** Ξεκινώντας, θα ήθελα να εκφράσω τα συγχαρητήριά μου στην Ελληνική Αστυνομία για τη σύλληψη του υπαρχηγού της εγκληματικής οργάνωσης Χρυσή Αυγή. Υπήρξε μία απόδραση και μία καθυστέρηση οι οποίες δέχτηκαν εύλογα κριτική. Χθες όμως, αυτό το κεφάλαιο τελείωσε. Ο ναζιστής Χρήστος Παππάς επιστρέφει εκεί που του αρμόζει. Και εκεί που αποφάσισε η Ελληνική Δικαιοσύνη, στη φυλακή. Πρόκειται για μία σημαντική εξέλιξη η οποία μας ικανοποιεί όλους. Όλους τους δημοκράτες πολίτες. Ξαναφέρνει δε στην πρώτη γραμμή την υπόσχεση όλων μας, «Ποτέ πια εμφάνιση τέτοιων εγκληματικών ναζιστικών μορφωμάτων».

Στο σημερινό νομοσχέδιο τώρα, κύριε Υπουργέ. Συζητάμε σήμερα επί της αρχής το σχέδιο νόμου που αφορά στην τροποποίηση του νόμου 4557/18 για την ενσωμάτωση της οδηγίας του 2018, τη 1673 του Ευρωπαϊκού κοινοβουλίου και του συμβουλίου, σχετικά με την καταπολέμηση της νομιμοποίησης εσόδων από παράνομες δραστηριότητες.

Η ευρωπαϊκή οδηγία είναι απαραίτητο να ενσωματωθεί. Έπρεπε ήδη να έχει ενσωματωθεί από τα τέλη του 2020. Το αδίκημα το οποίο προσπαθεί να καταπολεμήσει είναι εξαιρετικής σημασίας και συνδέεται με όλες τις σοβαρές μορφές εγκληματικότητας. Δηλαδή, το οργανωμένο έγκλημα, τη διακίνηση ναρκωτικών, την τρομοκρατία και τη διαφθορά.

Ως Κίνημα Αλλαγής, είναι ξεκάθαρο κυρίες και κύριοι συνάδελφοι, κύριε Υπουργέ, ότι ανέκαθεν επιζητούμε, είμαστε στην πρώτη γραμμή, για την πλήρη εφαρμογή των ευρωπαϊκών οδηγιών. Πάντα με τον ορθό τρόπο και τασσόμαστε υπέρ κάθε πρωτοβουλίας η οποία υπερασπίζεται τη νομική, πολιτική, οικονομική βάση και τις αξίες της Ευρωπαϊκής Ένωσης.

Η Ελλάδα πρέπει και οφείλει να διεκδικήσει θέση πρωτοπόρου στην αντιμετώπιση του ξεπλύματος μαύρου χρήματος διερευνώντας τους τρόπους και τις διαδικασίες ξεπλύματος, καταπολεμώντας τις και προτείνοντας νέες και αποτελεσματικές μεθόδους που θα προκύπτουν από τις νέες συνθήκες, από τις νέες εμπειρίες, που είναι διαρκώς μεταβαλλόμενες και βεβαίως να μην αρκούμαστε, εγώ θα έλεγα, απλά και μόνο στην μεταφορά και στην ενσωμάτωση κειμένων.

Όμως, σημειώνω ιδιαίτερα και το λέω για μία ακόμη φορά, κατά το άρθρο 13 η συγκεκριμένη οδηγία που εκδόθηκε στις 23.10.2018 -είμαστε τρία χρόνια μετά- έπρεπε ήδη να έχει μεταφερθεί στην ελληνική έννομη τάξη μέχρι τις 3.12.2020. Ωστόσο, δυστυχώς, για μία ακόμα φορά, συνεχίστηκε η μακρά παράδοση, η οποία θέλει τις οδηγίες να ενσωματώνονται με μία τεράστια καθυστέρηση, τη δε χώρα μας να βρίσκεται έκθετη προς τις Ευρωπαϊκές της υποχρεώσεις, κάτι το οποίο άλλωστε φάνηκε ξεκάθαρα και το 2018, κύριε Υπουργέ, κυρίες και κύριοι του ΣΥΡΙΖΑ που η χώρα μας παραπέμφθηκε τότε στο Ευρωπαϊκό Δικαστήριο για την μη εφαρμογή των κανόνων της Ευρωπαϊκής Ένωσης για το ξέπλυμα του μαύρου χρήματος. Τονίζω το συγκεκριμένο γεγονός, καθώς η ενσωμάτωση των ευρωπαϊκών οδηγιών με τόσο μεγάλη χρονοκαθυστέρηση έχει δημιουργήσει ένα νομικό πλαίσιο, χωρίς συχνά, αν θέλετε, να υπάρχει η αρχή της αναλογικότητας όσον αφορά τις ποινές, χωρίς να υπάρχουν τα κατάλληλα μέτρα πρόληψης, αλλά μόνο η καταστολή.

Αυτό πρακτικά οδηγεί σε πολλαπλές προβληματικές καταστάσεις, όσον αφορά στην εφαρμογή του νόμου. Η δικαιοσύνη δεν έχει καν αποφανθεί σε πρακτικό επίπεδο για το περιεχόμενο, αν θέλετε, της έννοιας του ξεπλύματος ή για τον τρόπο που μπορεί αυτό να τελείται ως αδίκημα. Από την άλλη, η νομοθεσία οπλίζει τα χέρια των διωκτικών μηχανισμών και οδηγεί σε ένα αδίκημα συνοδευτικό, το οποίο συνεπικουρεί όλα τα βασικά αδικήματα όπως αυτά προκύπτουν από το ν. 4557/2018.

Παράλληλα, ένα αντικειμενικό πρόβλημα θέλω να αναφέρω, κύριε Υπουργέ και έχει να κάνει με το γεγονός ότι η Αρχή Καταπολέμησης της Νομιμοποίησης Εσόδων, η οποία -ανοίγω μία σοβαρή παρένθεση- αναβαθμίστηκε σε ανεξάρτητη αρχή από το νόμο Καστανίδη των Κυβερνήσεων ΠΑΣΟΚ το 2011 με το ν. 3932/2011 -κλείνω την παρένθεση- η Αρχή λοιπόν Καταπολέμησης Νομιμοποίησης Εσόδων αλλάζει συνεχώς μορφή, ενώ η επιλογή του επικεφαλής της έχει καταλήξει να αποτελεί πεδίο επικοινωνιακής και πολιτικής αντιπαράθεσης και να γίνεται με κριτήρια πολλές φορές πολιτικά και όλα αυτά συμβαίνουν ενώ ο Πρόεδρός της έχει εισαγγελικές εξουσίες, όπως είναι η δυνατότητα επιβολής δέσμευσης τραπεζικών λογαριασμών και δεν δεσμεύεται από κανένα απόρρητο.

Πρακτικά, λοιπόν, το ξέπλυμα βρώμικου χρήματος σε επίπεδο νομοθετικής πρωτοβουλίας εκ μέρους της Πολιτείας μας, φαίνεται να αντιμετωπίζεται χωρίς τάση συνδιαμόρφωσης από τη μεριά της Ελληνικής Πολιτείας, χωρίς μία τάση κατάθεσης προτάσεων. Η Ελλάδα τρέχει να προλάβει τις εξελίξεις και δεν εισφέρει προτάσεις για τον εξορθολογισμό της νομοθεσίας, αλλά ούτε και η ίδια, όπως έχει δικαίωμα, εξορθολογίζει τη νομοθεσία της και αυτή την προβληματική δεν την καταθέτω εγώ, κύριε Υπουργέ. Σε όλους τους τόνους εδώ και χρόνια έχει κατατεθεί από ακαδημαϊκούς και ειδικούς της νομικής επιστήμης.

Ενώ, λοιπόν, οι επιλογές θα έπρεπε να είναι αδιαπραγμάτευτες, ώστε η Επιτροπή να επιτελεί το ρόλο της, η νομοθεσία να είναι ξεκάθαρη και η δικαιοσύνη να λειτουργεί αναπόσπαστα, ένα τόσο σοβαρό αδίκημα και οι φορείς αντιμετώπισής του γίνονται για άλλη μία φορά θύματα επικοινωνιακών τρικ.

Το αδίκημα, το οποίο προσπαθεί να αντιμετωπίσει και η συγκεκριμένη οδηγία ως συνέχεια των υπόλοιπων πέντε τα προηγούμενα χρόνια, είναι τόσο σοβαρό, που οι διεθνείς φορείς το διερευνούν για πάνω από τριάντα χρόνια.

Η ομάδα χρηματοοικονομικής δράσης Financial Action Task Force, εκδίδει κατ’ επανάληψη τις συστάσεις, η Ευρωπαϊκή Ένωση εκδίδει οδηγίες. Σε όλα αυτά τα κείμενα, το ξέπλυμα σχετίζεται με το οργανωμένο έγκλημα, με την τρομοκρατία, με την διεθνή διακίνηση ναρκωτικών, ακόμα και με την ίδια τη διαφθορά. Είναι, λοιπόν, απαραίτητη η αντιμετώπιση του προβλήματος, σίγουρα με τρόπο ενιαίο σε ευρωπαϊκό και διεθνές επίπεδο.

Η Ελλάδα, νομίζω το γνωρίζουμε και μπορούμε να το παραδεχτούμε όλοι, αποτελεί επί σειρά ετών μεγάλο προορισμό για τη νομιμοποίηση εσόδων, κυρίως λόγω της γεωγραφικής της θέσης, η οποία ευνοούσε κατ’ αρχάς και τη διακίνηση ναρκωτικών στην Ευρώπη. Με τον καιρό, η διεθνής εμπειρία έκρινε δικαίως ότι το ξέπλυμα μαύρου χρήματος δεν αφορά μόνο ναρκωτικά, αλλά και όλες τις εγκληματικές δράσεις του οργανωμένου εγκλήματος. Η Ελλάδα, λοιπόν, ακριβώς λόγω αυτής της ιδιαιτερότητας της, θα μπορούσε να είχε αναπτύξει σημαντική τεχνογνωσία σε θέματα έρευνας, σε θέματα ανάλυσης, σε θέματα εντοπισμού περιστατικών ξεπλύματος, που συνδέονται με τις προηγούμενες εγκληματικές ενέργειες. Ωστόσο έως και σήμερα, δεν έχουμε επιλέξει τον ρόλο του συν διαμορφωτή των εξελίξεων, αλλά έχουμε επιλέξει τον ρόλο της απλής ενημέρωσης για τους τρόπους τέλεσης του αδικήματος και όχι να συμβάλουμε στα ευρωπαϊκά φόρα, στα ευρωπαϊκά κέντρα λήψης αποφάσεων, με τον εμπλουτισμό της τεχνογνωσίας για την αντιμετώπισή του.

Η νομοθεσία για το ξέπλυμα, οφείλει να είναι αυστηρή. Οφείλει να αυστηροποιηθεί ακόμη περισσότερο, γιατί το αδίκημα αυτό είναι πολύ σοβαρό, πολύ σημαντικό, εξελίσσεται διαρκώς, έχει λάβει νέες μορφές και λαμβάνει διαρκώς νέες μορφές με την εξέλιξη της τεχνολογίας και το αποτέλεσμα είναι ότι καταφέρνουν να βρίσκονται πάντα ένα βήμα μπροστά, από τους νομοθετικούς και τους κατασταλτικούς μηχανισμούς.

Ωστόσο, η νομοθεσία πρέπει να αντιμετωπιστεί με την αναγκαία σοβαρότητα και αυστηρότητα. Γι’ αυτό και όπως σημείωσα από την αρχή, η ευρωπαϊκή οδηγία είναι απαραίτητο να ενσωματωθεί. Έπρεπε να έχει ενσωματωθεί χθες, κύριε Υπουργέ. Χρειάζεται αυστηροποίηση του ρυθμιστικού πλαισίου, χρειάζεται διεύρυνση των δικλείδων ασφαλείας, να θωρακιστεί η ενιαία αγορά από αυτήν την μορφή οικονομικού εγκλήματος, που μεταλλάσσεται δυστυχώς διαρκώς.

Σε κάθε περίπτωση, αναμένουμε να ακούσουμε και την ακρόαση των φορέων και τους εκπροσώπους του νομικού κόσμου, ώστε να εισακουστούν όλα τα παραπάνω ζητήματα. Το Κίνημα Αλλαγής πάντα είναι θετικό, υπέρ και στην πρωτοπορία της ενσωμάτωσης όλων των ευρωπαϊκών οδηγιών με τον πιο σωστό πάντοτε τρόπο. Θα τοποθετηθούμε και επί των άρθρων, αναλυτικά πάνω σε συγκεκριμένα άρθρα. Σας ευχαριστώ πολύ.

Στο σημείο αυτό γίνεται η β ΄ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία-Θεοδώρα, Γιαννάκου Μαριορή (Μαριέττα), Δαβάκης Αθανάσιος, Ζεμπίλης Αθανάσιος, Θεοδωρικάκος (Τάκης) Παναγιώτης, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Λαμπρόπουλος Ιωάννης, Μάνη-Παπαδημητρίου Άννα, Μελάς Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος-Νικόλαος, Χαρακόπουλος Μάξιμος, Χιονίδης Σάββας, Αυλωνίτης Αλέξανδρος, Γκαρά Αναστασία (Νατάσα), Καλαματιανός Διονύσιος-Χαράλαμπος, Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καστανίδης Χαράλαμπος, Λιακούλη Ευαγγελία, Δελής Ιωάννης, Παπαναστάσης Νικόλαος, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει ο Ειδικός Αγορητής της Ελληνικής Λύσης Αντώνης Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης)**: Κύριε Πρόεδρε, κυρίες και κύριοι συνάδελφοι, κύριε Υπουργέ, δεν χρειάζεται να πούμε πράγματα, τα οποία πιστεύω ότι είναι αυτονόητα. Ακούω από χθες το βράδυ, ότι ήταν μεγάλη επιτυχία της ελληνικής αστυνομίας που συνέλαβε τον υπαρχηγό της Χρυσής Αυγής, Χρήστο Παππά. Νομίζω, ότι δεν μας τιμά όταν στα 700 - 800 μέτρα από το Υπουργείο Προστασίας του Πολίτη εκρύβετο ο Χρήστος Παππάς, μέσα σε ένα διαμέρισμα του οποίου ήταν κλειστά τα παντζούρια μονίμως, μιας ουκρανής απ’ ό,τι φαίνεται, 52χρονης η οποία ήταν και στέλεχος του κόμματος της Χρυσής Αυγής και κάποια στιγμή, ξαφνικά, χθες στις 9:30, του χτύπησαν την πόρτα. Ήταν έτοιμος, με την γραβάτα του, το κοστούμι του, ξυρισμένος, πλυμένος, καθαρός και λέει «περάστε εάν θέλετε να φάμε μαζί, τρώω τώρα. Εντάξει, να πάμε στον 10ο όροφο της αντιτρομοκρατικής».

Νομίζω ότι άλλο είναι το θέμα, κύριε Υπουργέ. Την εκτίμησή μου προς το πρόσωπό σας την ξέρετε - και εμένα και του κόμματος. Άλλο είναι το θέμα. Το θέμα είναι ότι πρέπει να καταλάβουμε και να δώσουμε στον ελληνικό λαό να καταλάβει τη σημασία της ποινής για την εγκληματική οργάνωση της Χρυσής Αυγής. Ποτέ να μη διανοηθεί κανείς να επιστρέψει σε τέτοιες πρακτικές, σε τέτοιες φασιστικές μεθόδους. Άρα, λοιπόν, αυτό είναι το θέμα. Το θέμα είναι ότι «μέχρι εδώ, τέλος». Και να σας πω το εξής. Είναι παράδειγμα προς αποφυγή η Χρυσή Αυγή και οι μέθοδοί της.

Δεν μου λέτε, κύριε Υπουργέ, οι μέθοδοι που χρησιμοποιεί, αυτή τη στιγμή, η Κυβέρνηση, σας βρίσκει σύμφωνο; Είναι μέθοδοι αυτοί, που εκβιάζει και τρομοκρατεί τον ελληνικό λαό, για να πάει να εμβολιαστεί και να πάει να κάνει το εμβόλιο, γιατί κινδυνεύει η δημόσια υγεία; Πέστε μου ένα άλλο ευρωπαϊκό κράτος, ένα άλλο -ακόμα και στην Αμερική- που εφαρμόζονται αυτά τα μέτρα, τα οποία εξαγγέλλει η Κυβέρνηση. Και νομίζω ότι άπτεται του Υπουργείου Δικαιοσύνης αυτό το θέμα. Είναι αντισυνταγματικά πολλά μέτρα, όμως, τα βγάζουμε συνταγματικά. Γιατί; Διότι, προστατεύουμε –λέει- την δημόσια υγεία. Να πάνε όλοι να εμβολιαστούν.

Σας ερωτώ και κύριοι συνάδελφοι, νομίζω ότι πρέπει να το συζητήσουμε σοβαρά. Πρώτον, έχουμε ζητήσει, εφόσον όλοι είστε υπέρ αυτών των καταστάσεων, τα πιστοποιητικά εμβολιασμού όλων να πάνε στον Πρόεδρο της Βουλής και να γίνουν φέιγ βολάν αφού, εσείς θέλετε να βγουν στον αέρα. Να βγουν στον αέρα.

Αυτοί οι οποίοι δεν μπορούν να εμβολιαστούν, κύριε Υπουργέ, διότι, έχουν νόσημα. Διότι, ο οικογενειακός τους γιατρός λέει ότι δεν πρέπει, π.χ. ότι έχουν περάσει έμφραγμα, ότι παίρνουν κάποια φάρμακα και δεν πρέπει αυτήν την στιγμή -λέω ένα παράδειγμα. Άλλος έχει αλλεργίες κ.λπ.. Πρέπει να έχεις ένα πιστοποιητικό στα χέρια σου, κύριε Υπουργέ, το οποίο να το δείχνεις στον ιδιοκτήτη της ταβέρνας όπου θα πας να φας; Ότι «εγώ δεν έκανα εμβόλιο, αλλά έχω αυτό το πρόβλημα υγείας και δεν το έκανα». Είναι αυτό μέτρο, το οποίο μπορεί να χρησιμοποιηθεί από ένα δημοκρατικό πολίτη; Τι είναι αυτά τα πράγματα; Δεν μπορούν να πάνε στην ίδια ταβέρνα εμβολιασμένοι και ανεμβολίαστοι. Απαρτχάιντ. Μαύροι, λευκοί. Διότι, εάν πάνε οι ανεμβολίαστοι στον χώρο των εμβολιασμένων, θα τους κολλήσουν. Ανάποδα είναι το πρόβλημα αλλά, εν πάση περιπτώσει, έτσι το λέει η Κυβέρνηση.

Στα μέσα μαζικής μεταφοράς, πώς θα μπαίνουν μαζί; Μήπως πρέπει να περνάει ένα λεωφορείο που να γράφει «για εμβολιασμένους» και από πίσω να έρχεται ένα λεωφορείο «για ανεμβολίαστους»; Σας ερωτώ, κύριε Υπουργέ. Αλήθεια σας λέω. Σας εκτιμώ απεριόριστα. Όμως, λέμε ότι, εδώ, βιάζεται η λογική ενός ανθρώπου, ενός σοβαρού ανθρώπου, ενός μέσου. Στα μέσα μαζικής μεταφοράς, στο τραίνο. Το ένα βαγόνι για εμβολιασμένους και το άλλο, από πίσω, για ανεμβολίαστους.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Όμως, κύριε Μυλωνάκη, τα ερωτήματα προς τον κύριο Υπουργό, δεν είναι τα ερωτήματα του νομοσχεδίου μας. Είναι εύλογο και κατανοητό να θίγονται ζητήματα επικαιρότητας, αλλά μπορείτε, αν θέλετε να τα θέσετε στο πλαίσιο του Κοινοβουλευτικού Ελέγχου, στη Βουλή, με Επίκαιρες Ερωτήσεις.

**ΚΩΝΣΤΑΝΤΙΝΟΣ ΤΣΙΑΤΡΑΣ (Υπουργός Δικαιοσύνης):** (*ομιλεί εκτός μικροφώνου*) Είναι ρητορικά ερωτήματα.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης-ΚΥΡΙΑΚΟΣ ΒΕΛΟΠΟΥΛΟΣ):** Είναι θέματα δημοκρατίας αυτά. Αυτά τα θέματα, μπορείτε να μου πείτε πότε θα τα συζητήσουμε; Κύριε Υπουργέ, κύριε Πρόεδρε, τα προσωπικά δεδομένα όλων των Ελλήνων να είναι φέιγ βολάν. Διότι, υπάρχουν άρρωστοι Έλληνες. Πρέπει, λοιπόν, να βγουν στην επιφάνεια να πει: «Εγώ είμαι άρρωστος, δεν μπορώ να εμβολιαστώ». «Εγώ, έχω αντισώματα διότι, το είχα περάσει και χωρίς να έχω συμπτώματα. Ασυμπτωματικά.». Αυτό πρέπει να γίνει; Αυτό. Μάλιστα.

Κύριε Υπουργέ, πριν πάτε στον νομό σας θα περάσετε τέσσερις νομούς, όποιος δεν έχει κάνει εμβόλιο θα πρέπει σε κάθε νομό να έχει τα απαραίτητα πιστοποιητικά και αρνητικά τεστ. Διαφορετικά όποιος δεν τα έχει, να μπουν συρματοπλέγματα, να μπουν και στρατιώτες στην εθνική οδό, διαταγή «πυροβολούν, τέλος».

Όταν θα έρθει η ώρα των εκλογών μην παραξενευτεί και μην κλάψετε διότι, ο ΣΥΡΙΖΑ αυτό περιμένει από εσάς, να του ξαναδώσετε την ευκαιρία να ξανακυβερνήσει. Κατέστρεψε τη χώρα μια φορά. Έρχεστε εσείς σαν οδοστρωτήρες, ό,τι άφησαν το καταστρέφετε, αλλά καταστρέφετε και το δημοκρατικό δικαίωμα του κάθε ανθρώπου για την ελευθερία. Πάρα πολύ ωραία.

Πάμε τώρα, λοιπόν, στο παρόν νομοσχέδιο που αφορά την πρόληψη και την καταστολή νομιμοποίησης εσόδων από εγκληματικές δραστηριότητες. Μια ερώτηση, κύριε Υπουργέ. Εδώ, για την δωροδοκία και δωροληψία των πολιτικών προσώπων και των δικαστικών λειτουργών, γιατί όχι των δημοσίων υπαλλήλων; Είναι κάτι διαφορετικό; Δεν υπάρχει αυτό; Άμα πάμε μια βόλτα στην Σαρωνίδα, θα σας δείξω βίλες οι οποίες είναι υπαλλήλων του Ι.Κ.Α., του Δημοσίου, των εφοριών και κ.λπ.. Γιατί, όχι αυτές, είναι λίγα τα λεφτά εκεί;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Τα καλύπτει άλλη διάταξη.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Ωραία.Τα καλύπτει άλλη διάταξη,αλλά μπορούμε να το συζητήσουμε.

Η προσπάθεια, η οποία λαμβάνει θέση μέσω των ποινικών διατάξεων του Ποινικού Δικαίου σε συνδυασμό κάποιων διατάξεων του Δημοσίου είτε του Κώδικα Διοικητικής Δικονομίας.

Το μείζον θέμα είναι σε κάθε πράξη ενσωμάτωσης της Ευρωπαϊκής Οδηγίας στην ελληνική έννομη τάξη είναι ότι πρέπει να αναρωτιόμαστε κάθε φορά αν αυτή μπορεί να ανταποκριθεί στις ανάγκες της ελληνικής πραγματικότητας και της δικαιοσύνης.

Η καταπολέμηση των εγκληματικών δραστηριοτήτων και της χρηματοδότησης της τρομοκρατίας αποτελεί εκτός από κοινό ευρωπαϊκό στόχο για όλα τα μέλη της Ευρωπαϊκής Ένωσης και παγκοσμίως, γιατί βλέπουμε και πολύ αυστηρές ποινές, όπως στις Ηνωμένες Πολιτείες για αυτά τα θέματα, αλλά νομίζω ότι και στην Ελλάδα κινούνται προς τη σωστή κατεύθυνση. Βέβαια για να είμαστε ειλικρινείς μην κατηγορούμε μόνο τους Έλληνες, τους εαυτούς μας, εμείς είμαστε από τις λιγότερο διεφθαρμένες χώρες. Η πλέον διεφθαρμένη, κύριε Υπουργέ, είναι η Γερμάνια. Οι Γερμανοί που μας δείχνουν με το δάχτυλο είναι οι πλέον διεφθαρμένοι. Να μην λέμε, δηλαδή, ότι οι Έλληνες είναι οι κακοί μόνο. Όχι, οι Έλληνες είναι οι λιγότερο κακοί και οι λιγότερο διεφθαρμένοι. Για να είμαστε δίκαιοι, μην κατηγορούμε μόνο τους εαυτούς μας, να κατηγορήσουμε και αυτούς, οι οποίοι ευθύνονται.

Ήδη, πρέπει να πούμε ότι υπάρχει το απαραίτητο νομοθετικό και θεσμικό πλαίσιο και παρόλα αυτά η κάθε κυβέρνηση συνεχίζει να νομοθετεί. Δηλαδή, ο νόμος 4557/2018 έχει τροποποιηθεί και άλλες δύο φορές και το 2019 και το 2020, με άλλες διατάξεις. Αυτή η τροποποίηση έπρεπε να έχει γίνει. Αυτό είναι γεγονός και το είπαν και άλλοι συνάδελφοι από όλα τα κόμματα.

Στην Αιτιολογική Έκθεση αναφέρεται ότι εξαιτίας των διοικητικών δικαστηρίων προκύπτει ανισομερή κατανομή δικαστηριακής ύλης μεταξύ αυτών, με αποτέλεσμα να προκύπτουν σοβαρές δυσλειτουργίες και να κωλύεται η ταχεία και η αποτελεσματική απονομή της δικαιοσύνης. Για ποια, κύριε Υπουργέ, ανισομερή κατανομή δικαστηριακής ύλης μιλάμε; Για αυτή που αφορά το θέμα του παρόντος ή γενικά για τη διοικητική δικαιοσύνη; Γιατί αν μιλάμε για τη διοικητική δικαιοσύνη για την οποία αυξάνετε, όπως βλέπω στο άρθρο 16, κατά τρεις τους προέδρους των εφετών και κατά έξι στους εφέτες, κάνοντας τους 78 προέδρους εφετών, 272 εφέτες. Νομίζω ότι και την προηγούμενη φορά το συζητήσαμε, ήσασταν θετικός, αλλά πάλι δεν το καταλάβατε.

### Πού είναι το πρόβλημα το σημαντικό της Δικαιοσύνης; Είναι στους Στρατηγούς, για τις Ένοπλες Δυνάμεις, είναι, δηλαδή, στους Εφέτες και στους Προέδρους ή είναι στους απλούς Δικαστές, στους χαμηλόβαθμους, εκεί που έρχεται όλη η ύλη και κολλάει;

### Δηλαδή, δεν πρέπει να βάλουμε περισσότερους Στρατηγούς ή περισσότερους μαχητές, μικρούς; Αυτό εμείς είχαμε πει και την άλλη φορά, ναι το έχουμε δει. Η στελέχωση πρέπει να γίνεται, πιστεύουμε, από τα χαμηλόβαθμα Δικαστήρια και να συνεχίζεται προς τα πάνω. Εσείς, είσαστε έγκριτοι νομικοί, οι περισσότεροι εδώ και νομίζω τα αντιμετωπίζετε, εσείς μας τα λέτε. Εγώ και ο κ. Υπουργός, νομίζω, κύριε Υπουργέ, εσείς δεν είσαστε νομικός, ούτε εγώ, δεν έχουμε τριβή με τα Δικαστήρια, όσο έχουν οι δικηγόροι. Έρχονται δικηγόροι και λένε, «Ρε παιδί μου αργούν, καθυστερούν οι υποθέσεις». Ερωτώ, που καθυστερούν οι υποθέσεις; Καθυστερούν στους Προέδρους των Εφετών, στο Εφετείο ή στο Πρωτοβάθμιο Δικαστήριο; Εδώ είναι το πρόβλημα. Εκεί πρέπει να προσπαθήσουμε να ρίξουμε το βάρος μας. Με απλή λογική το συμπεραίνω δηλαδή και νομίζω ότι αυτό λέει και ο κόσμος.

### Βολοδέρνουν φάκελοι και τα είχαμε πει και την περασμένη φορά, από υποθέσεις για χρόνια και οι πολίτες περιμένουν να βρουν το δίκιο τους, η Κυβέρνηση αυξάνει τις θέσεις των Εφετών και των Αρεοπαγιτών, των Παρέδρων, Συμβουλίων και τα λοιπά. Δεν γίνεται και το είχαμε πει και την άλλη φορά, δικογραφίες να μουχλιάζουν βρεγμένες στα αρχεία της Λουκάρεως. Δεν γίνεται τα Διοικητικά Δικαστήρια, λόγω καύσωνα να μη λειτουργούν, ενώ τα λοιπά Δικαστήρια της χώρας να λειτουργούν έστω και με μέτρα Covid. Το αντιμετωπίσαμε κι αυτό.

### Bέβαια, επειδή έτυχα να είμαι κατηγορούμενος σε ένα από αυτά τα δικαστήρια, πριν από λίγους μήνες, κύριε Υπουργέ, δεν μπορείτε να φανταστείτε όλο το δικαστήριο τι τραβούσε, μέσα σε μία αίθουσα χωρίς κλιματισμό, ανοικτά τζάμια, μιλάμε για απίστευτα πράγματα, καταστάσεις οι οποίες δεν υπάρχουνε δηλαδή.

### Δεν ξέρω και απορώ πως οι δικαστές κάνουν την δουλειά τους με αυτές τις καταστάσεις; Νομίζω, όλοι μαζί, πρέπει να το δούμε αυτό το πράγμα. Πετάμε λεφτά από δω κι από κει. Δεν χρειάζεται να πετάμε λεφτά στα Μέσα Μαζικής Ενημέρωσης, κύριε Υπουργέ, πέστε το στην Κυβέρνησή σας, αρκετά. Έχετε εκεί δημοσιογράφους, οι οποίοι έχουν γίνει υπουργοί, όχι original υπουργοί, αλλά υπουργοί.

### Άμα δείτε τον Πορτοσάλτε κάθε πρωί, λέτε και είναι υπουργός της Κυβέρνησής σας. Δέστε εκεί το ΣΚΑΪ, να καταλάβετε ότι είναι πιο Νέα Δημοκρατία από εσάς. Δεν χρειάζεται να τους δίνετε λεφτά, τα κάνουν μόνοι τους αυτοί. Έ, τι να κάνουμε τώρα;

### Γελάτε; Έτσι είναι, κύριε Υπουργέ. Δηλαδή, ορισμένες φορές τρελαίνεται ο άλλος. Λέει, «Αυτός είναι τώρα βασιλικότερος του βασιλέως, για ποιον λόγο;» Του λέει ο ιδιοκτήτης του σταθμού να το κάνει; Όχι. Έχουμε γιατρούς οι οποίοι βγαίνουν εκεί πέρα «Κάντε εκείνο, κάντε το άλλο» ωραία πράγματα, αλλά δεν χρειάζονται λεφτά στα κανάλια. Δώστε λεφτά για να φτιάξουμε τα δικαστήρια, να κάνουμε ανθρώπινες συνθήκες για τους διοικητικούς δικαστές, για τους ποινικούς δικαστές, για τους ανθρώπους, τους απλούς, οι οποίοι πάνε και δικάζονται, εκεί είναι η ουσία. Διεκδικήστε χρήματα, χτυπήστε το χέρι, δεν θα σας παρουσιαστούν πολλές φορές ευκαιρίες, θα μείνετε στην ιστορία. Κάποιος πρέπει να μείνει στην ιστορία. Για να μείνεις στην ιστορία πρέπει να χτυπάς το χέρι στο τραπέζι. Άμα ακολουθείς την πεπατημένη, σε λίγο θα σε έχουν ξεχάσει όλοι.

### «Χρηματοδοτήσεις σε ΜΚΟ οι οποίες δραστηριοποιούνται στην Ελληνική Επικράτεια» και θέλω αυτό, ο κύριος υφυπουργός επειδή, το έχουμε συζητήσει, θέλω να το δούμε, τι συμβαίνει με τις Μη Κυβερνητικές Οργανώσεις; Ξεπλένουν χρήματα; Πού βρίσκουν χρήματα αυτές οι οργανώσεις, από πού τα παίρνουν, που τα διαθέτουν, πως; Τίποτα, δεν ξέρει κανένας τίποτα. Περνάνε εδώ πέρα, έχουμε, δεν ξέρω κι εγώ, πόσες Μ.Κ.Ο. δραστηριοποιήθηκαν στο Μεταναστευτικό, παράνομες μεταναστεύσεις, παράνομες μεταφορές; Έχουν συλλάβει ανθρώπους, έχουν βγάλει Μ.Κ.Ο., που είναι, δικάστηκε κανένας, που βρέθηκαν αυτά τα λεφτά, ποιος τους τα δίνει; Να τα μαύρα χρήματα, να το μαύρο χρήμα που πάει για την τρομοκρατία, γιατί τρομοκρατία είναι και αυτό, ένα είδος τρομοκρατίας. Όταν έγινε εισβολή, πέρυσι τον Μάρτιο, τρομοκρατική ενέργεια ήταν. Αυτά όλα που γίνονται, πολλοί από αυτούς, οι οποίοι έρχονται εδώ μέσα και είναι στην Ελλάδα, που έχουν συλληφθεί και αρκετοί, είναι τρομοκράτες. Είναι άνθρωποι, οι οποίοι είναι χρηματοδοτούμενοι από αλλού και έρχονται να κάνουν τη ζημιά όταν πρέπει.

### Λοιπόν, επειδή δεν έχουμε, όμως, άλλες συνεδριάσεις, να πούμε και ένα άλλο θέμα το οποίο πρέπει να δείτε, στο άρθρο 5 του παρόντος, που σχετίζεται με τα βασικά αδικήματα και αντικαθιστά το άρθρο 4 του ν. 4557/2018 έχει αφαιρεθεί, όπως σας είπα, η περίπτωση και θέλω να το δούμε, κύριε Υφυπουργέ αυτό, «τη δωροληψία και δωροδοκία υπαλλήλου, όπως αυτά ορίζονται στα άρθρα 235 και 236 του Ποινικού Κώδικα». Να το δούμε αυτό το πράγμα.

Επίσης, ένα άλλο, το οποίο δεν ξέρω, αν είναι σύννομο, είναι ότι ψηφίζεται συνέχεια, κύριε Υπουργέ, το ακαταδίωκτο για ανθρώπους οι οποίοι διαχειρίζονται χρήματα του ελληνικού λαού. Δηλαδή, γίνεται το καινούριο Ταμείο Επικουρικής Ασφάλισης, θα βάλουν οι νέοι λεφτά και μετά από 30, 35 χρόνια θα ψάξουν να βρουν την επικουρική τους και θα τους πει κάποιος ότι τα χρήματα που έχετε βάλει στο Επικουρικό Ταμείο τα έχουν διαχειριστεί διάφοροι άνθρωποι, αλλά ξέρετε, μπήκανε σε μετοχές στο χρηματιστήριο, παίχτηκαν στο χρηματιστήριο ή έγιναν επενδύσεις. Αυτά τα λεφτά θα τα πληρώσει κανείς, αν χαθούν; Πρώτον.

Δεύτερον. Βέβαια, το παράδειγμα της εταιρείας ΔΕΚΑ που δεν τιμωρήθηκε κανένας για τα χρήματα του ελληνικού λαού τα οποία χάθηκαν στο χρηματιστήριο, τα ασφαλιστικά ταμεία, πάλι το ίδιο θα γίνει και θα δείτε ότι κάνουμε μια τρύπα στο νερό.

Κλείνοντας, θα ήθελα να πω, ότι πρόκειται για ένα νομοσχέδιο που ενσωματώνει μια ευρωπαϊκή οδηγία, υποχρεωτικά. Δεν μπορούμε να κάνουμε διαφορετικά. Τροποποιούμε, εν μέρει, το νόμο 4557/2018. Δύο φορές τροποποιημένος, τρίτη φορά ερχόμαστε να τον τροποποιήσουμε. Ο τίτλος και το αντικείμενο του νομοσχεδίου που αφορά την καταστολή της νομιμοποίησης, την πρόληψη δεν καταλαβαίνω που υπάρχει και το θέλω και αυτό. Πού υπάρχει, πρόληψη και καταστολή; Η πρόληψη που αναφέρεται; Η πρόληψη υπάρχει και λογικά πρέπει να υπάρχει, μόνο από τις βαριές ποινές. Δεν βλέπουμε τέτοιες ποινές εδώ πέρα. Η βαριά ποινή κάνει τον άνθρωπο να μη σκέφτεται να κάνει ούτε την δωροληψία, ούτε την δωροδοκία, ούτε να πάρει τα μαύρα χρήματα, ούτε τίποτα. Και μη τιμωρείται, τώρα, κάποιος φουκαράς ο οποίος κάνει μια δεύτερη δουλειά και παίρνει 500 ευρώ το μήνα για να συμπληρώσει τα 500 ευρώ του μισθού του. Εδώ μιλάμε για εκατοντάδες χιλιάδες, εκατοντάδες εκατομμύρια ευρώ. Λαθρεμπόρια, πράγματα, κοκαΐνες.

Τείνει, λοιπόν, σαφώς, προς θετική κατεύθυνση. Το θέμα, όμως, δεν είναι μόνο ο τύπος, αλλά είναι και η ουσία. Η Ελληνική Λύση επιφυλάσσεται. Έχουμε, ακόμα, άλλες τρεις συνεδριάσεις. Θα τα πούμε και θα δοθούν οι απαραίτητες διευκρινίσεις. Αυτό, όμως, που πρέπει να δούμε, κ. Υπουργέ, είναι να διατηρήσουμε και να διαφυλάξουμε, όσο τίποτε άλλο, τη δημοκρατία μας. Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Κύριοι Υπουργοί, κυρίες και κύριοι συνάδελφοι, εισάγεται σήμερα στην Επιτροπή μας ένα σχέδιο νόμου που φέρνει τροποποιήσεις στον νόμο 4557/2018, προκειμένου να ενσωματωθεί η Οδηγία, 2018/1673, του Ευρωπαϊκού Κοινοβουλίου και του Συμβουλίου, σχετικά με την καταπολέμηση της νομιμοποίησης εσόδων από παράνομες δραστηριότητες μέσω του ποινικού δικαίου. Πρόκειται, πραγματικά, για μία ακόμη αλλαγή που φέρνει η Ευρωπαϊκή Ένωση στο νομοθετικό καθεστώς αντιμετώπισης του ξεπλύματος μαύρου χρήματος από τις πολλές που έχει προωθήσει τα τελευταία χρόνια. Ως προς τις συγκεκριμένες διατάξεις, λοιπόν, από τη στιγμή που τελούμε, ως έννομη τάξη, υπό την υποχρέωση να ενσωματώσουμε αυτήν την Οδηγία, πιστεύω, ότι λίγος χώρος υπάρχει για αντιπαράθεση. Τις όποιες, τυχόν, νομοτεχνικές αστοχίες ή κάποια ειδικότερα ζητήματα θα τα δούμε στην κατ’ άρθρο ανάλυση.

Εκεί, ωστόσο που πιστεύω ότι πρέπει να σταθούμε σήμερα, είναι τα θέματα γενικότερης πολιτικής και καθημερινής πράξης στο συγκεκριμένο πεδίο και το λέω, αυτό, γιατί όσο καλή και να είναι η διαρκής ενημέρωση του νομοθετικού οπλοστασίου, με νέες αντικειμενικές υποστάσεις και με νέες διαδικασίες, όσα όργανα κι αν προβλέπουμε και όσες αρμοδιότητες και αν μοιράζουμε ή επανακατανέμουμε, κάποια στιγμή θα πρέπει η Ελλάδα ως κυρίαρχο κράτος, αλλά και ως κράτος μέλος της Ευρωπαϊκής Ένωσης να θέσει σοβαρά το ζήτημα της αξιολόγησης της απόδοσης αυτών των μέτρων.

Αυτή είναι μια εκκρεμότητα που την αναβάλουμε επί μακρόν. Δεν αναφέρομαι μόνον στην Ελλάδα, όλα τα κράτη παγκοσμίως πανευρωπαϊκά και όλα τα όργανα της Ευρωπαϊκής Ένωσης αποφεύγουν να ακουμπήσουν αυτήν την καυτή πατάτα και είναι σχεδόν βέβαιο ότι την αποφεύγουν διότι, αυτό το οποίο θα δουν στον καθρέφτη είναι ένα είδωλο το οποίο δεν θα αρέσει σε κανέναν.

Θα πω μόνον αυτό και δεν νομίζω ότι χρειάζεται κάτι παραπάνω τρία με πέντε τα εκατό του παγκόσμιου ΑΕΠ θεωρείται ότι ξεπλένεται κάθε χρόνο ενώ από αυτό ανακτάται μόνο το 1,1%. Δηλαδή, με μέσο όρο το 4% κάθε χρόνο ξεπλένεται το αντίστοιχο της Ιαπωνίας ενώ για κάθε 1.000 νομισματικές μονάδες που ξεπλένονται παγκοσμςςίως ανακτώνται μόλις οι 25. Παρά την παταγώδη αποτυχία του διεθνούς συστήματος συνολικά σ αυτόν τον πόλεμο κατά του μαύρου χρήματος, παρατηρούμε σε επίπεδο διεθνούς πολιτικής και διάφορα κωμικοτραγικά που χαρακτηρίζονται διπλωματία μέσω αξιολόγησης και που δείχνουν πόσο πραγματικά εργαλειοποιείται αυτός ο χαμένος πόλεμος για να επιβληθούν τελικά τα πιο ισχυρά κράτη στα πιο αδύναμα ιδίως όταν χρειάζονται κάποιον ανήθικο αντιπερισπασμό. Να μιλήσουμε για την κατάφωρη αδικία και για τον ωμό αυτό εκβιασμό με απτά παραδείγματα.

Έτος 2014, γαλλική τράπεζα κολοσσός η ΒΝΒ με συναλλαγές με πλήθος χωρών οι οποίες βρίσκονται στην μαύρη λίστα των Ηνωμένων Πολιτειών, συμβιβάστηκε στα εννιά δισεκατομμύρια δολάρια με το αμερικανικό δημόσιο. Ας σκεφτούμε, πόσα είχαν ξεπλυθεί.

Έτος 2018, δανέζικη τράπεζα κολοσσός η DANSE BANK υποκαταστήματος Εσθονίας. Καμία διαδικασία ελέγχου για ξέπλυμα σε συναλλαγές αξίας περίπου διακοσίων δισεκατομμυρίων ευρώ μεταξύ 2007 και 2015. Η υπόθεση ερευνάται ακόμα, από τις δανέζικες αρχές.

Έτος 2018, λετονική τράπεζα σε εμπλοκή σε ξέπλυμα χρήματος τουλάχιστον 1 δις ευρώ με εκτιμήσεις να μιλούν για 20 περίπου δισεκατομμύρια. Η τράπεζα έκλεισε τέθηκε σε καθεστώς ειδικής εκκαθάρισης και ως μη συστημική είναι εξαιρετικά αμφίβολο αν οι καταθέτες θα καλυφθούν από εγγυήσεις.

Η τρίτη περίπτωση το 2018, όταν άλλος ένας κολοσσός η ολλανδική πολυεθνική ING συμβιβάζεται για 775 εκατομμύρια με το ολλανδικό δημόσιο, χωρίς να ανακοινωθεί καν το αποτέλεσμα του ελέγχου. Κανένα μέλος του Διοικητικού Συμβουλίου δεν εξαναγκάζεται καν σε παραίτηση παρά μόνον ο οικονομικός διευθυντής.

Το 2020 έφερε στο φως και την υπόθεση της μεγάλης σουηδικής SWEET BANG η οποία δεν άσκησε την δέουσα επιμέλεια σε συναλλαγές τουλάχιστον, 37 δισεκατομμυρίων ευρώ σε υποκατάστημά της στις χώρες της βαλτικής. Τριακόσια εξήντα εκατομμύρια ευρώ (360 )το πρόστιμο από τη σουηδική υπηρεσία οικονομικού εγκλήματος.

Άφησα για το τέλος, τον μεγάλο ασθενή που λέγεται Deutsche Bank όπου το 2015 ξέπλυνε ρούβλια αξίας 10 δισεκατομμυρίων δολαρίων και έλαβε πρόστιμο 600 εκατομμύρια δολάρια. Επί χρόνια αποτυγχάνει να ασκήσει ως ανταποκρίτρια τράπεζα τη δέουσα εποπτεία στην (…) που ανέφερα παραπάνω.

Το 2019 αποκαλύπτεται ότι είχε αναλάβει για χρόνια τεράστιες ύποπτες συναλλαγές του Τζέφρι Επστάιν. Μόλις έναν μήνα πριν η Fed, η κεντρική τράπεζα των Ηνωμένων Πολιτειών εμφανίζεται απόλυτα απογοητευμένη από την Deutsche Bank μιλώντας για επαναλαμβανόμενα σφάλματα και κυρώσεις επειδή, η Deutsche Bank επιτρέπει ύποπτες συναλλαγές. Σημειώνοντας ότι αντί να σημειωθεί πρόοδος η γερμανική τράπεζα οπισθοδρομεί ενώ τα προβλήματα πλημμελούς ελέγχου κατά του ξεπλύματος απαιτούν άμεση αντιμετώπιση. Βλέπετε, λοιπόν ότι οι πιο τρανταχτές υποθέσεις ξεπλύματος τα τελευταία λίγα χρόνια, εξέθεσαν ακραία τα χρηματοπιστωτικά συστήματα σε πολύ ισχυρές οικονομίες, που λανσάρονται ως υποδείγματα. Το πρόβλημα πιο είναι και γιατί τα ανέφερα όλα αυτά. Στα διεθνή fora αυτές οι χώρες δείχνουν με το δάχτυλο όλες τις υπόλοιπες.

Για παράδειγμα, οι διαδικασίες αμοιβαίων αξιολογήσεων, μέσω διεθνών οργανισμών, είναι χαρακτηριστικά κυνικές. Έρχεται ένα κλιμάκιο ειδικών στην Ελλάδα από διάφορες χώρες, για παράδειγμα του ΟΟΣΑ μέσω της FATF και ζητούν διάφορα δεδομένα από τις ελληνικές αρχές. Αυτές απαντούν και κατόπιν ανοίγει η αυλαία της παράστασης, διότι εμείς προσπαθούμε να πείσουμε ότι τα έχουμε κάνει καλά και ότι επιδεικνύουμε συμμόρφωση, όπως λέγεται σε αυτές τις περιπτώσεις και οι εκπρόσωποι των άλλων χωρών προσπαθούν να μας πείσουν ότι χρειαζόμαστε βαθιές τομές.

Τι έρχονται να προτείνουν στο τέλος; Να υιοθετήσουμε τα δικά τους συστήματα και να μας πουλήσουν τεχνογνωσία, μέσω τεχνικής βοήθειας. Να μιμηθούμε, δηλαδή, την αποτυχημένη δική τους διαχρονική αποτυχία. Αποδεδειγμένη διαχρονική αποτυχία.

Αν, μάλιστα, δεν τους δώσουμε διαπιστεύσεις ότι θα συναινέσουμε, μπορεί να μας βάλουν και κακή βαθμολογία και μετά στην ολομέλεια να μη μπορούμε να αποφύγουμε το καθεστώς απλής ή και ενισχυμένης επιτήρησης.

Βέβαια, ξέρουμε πολύ καλά ότι τέτοιες επιτηρήσεις επηρεάζουν αρνητικότατα και τις αξιολογήσεις του εγχώριου χρηματοπιστωτικού συστήματος, με αποτέλεσμα όλες αυτές οι μεθοδεύσεις να ναρκοθετούν και αυτόν τον κρίσιμο χώρο.

Καταλαβαίνουμε, επίσης, ότι φαινομενικά θεμιτές διαδικασίες αμοιβαίας αξιολόγησης γίνονται όπλα απορρύθμισης στα χέρια των επιτηδείων της διεθνούς πολιτικής.

Αυτό είναι ένα σημείο στο οποίο ως χώρα θα πρέπει να επιδείξουμε μεγαλύτερη πυγμή, κύριε Υπουργέ.

Κατέληξα στο σημείο αυτό, για να διευκολύνω νοηματικά μία σημαντική ερώτηση που έχω να σας απευθύνω. Πρόκειται για μία υπόθεση η οποία δεν κυκλοφόρησε στις ειδήσεις αλλά διακινούνται κάποιες ανησυχητικές, επιτρέψτε μου, πληροφορίες από κάποιες αρκετά αξιόπιστες πηγές.

Τι εννοώ; Τον Ιούνιο του 2019, η Ελλάδα αξιολογήθηκε από τη FATF, σε ολομέλεια στο Ορλάντο των ΗΠΑ, για τη συμμόρφωση στα ζητήματα καταπολέμησης του ξεπλύματος. Κόντρα στις προβλέψεις και στις αρχικές εκτιμήσεις, η χώρα πετυχαίνει πράσινη αξιολόγηση, δηλαδή, η FATF κρίνει ότι δεν έχουμε πρόβλημα συμμόρφωσης σ’ αυτά τα θέματα της ατζέντας.

Τι σήμαινε αυτό; Ότι η καλή αξιολόγηση μας έδινε για τα επόμενα πέντε χρόνια μια ασπίδα προστασίας και ότι μπορούμε να πετάξουμε από πάνω μας έναν βραχνά επιτήρησης.

Το ανησυχητικό, όμως, ξεκινά έναν χρόνο περίπου αργότερα, όπου κλιμάκιο της Ευρωπαϊκής Επιτροπής ξεκινά διαδικασία αξιολόγησης για αντίστοιχα ζητήματα. Σύμφωνα, λοιπόν, με τις πληροφορίες, η Ελλάδα, μέσω παραγόντων και του Υπουργείου σας, δέχεται να ξανανοίξουν αρκετά από τα ζητήματα που είχαν κριθεί επιτυχώς τον Ιούνιο του 2019.

Εντοπίζω εδώ, μία κρίσιμη λεπτομέρεια. Η ίδια η Ευρωπαϊκή Ένωση παρίσταται ως μέλος στην ολομέλεια της FATF.

Να καταλάβουμε λίγο τι γίνεται εδώ; Ενώ ως χώρα, έχουμε εξασφαλίσει κάτι ακλόνητα θετικό από τον παγκόσμιο οργανισμό που λέγεται ΟΟΣΑ, έρχεται ένα θεσμικό μέλος, ένα θεσμικό όργανο μέλους του, δηλαδή, η Ευρωπαϊκή Επιτροπή και μόλις ένα χρόνο μετά αμφισβητεί την ίδια την αξιολόγηση πενταετίας του ΟΟΣΑ.

Αυτό έχει πολύ προφανή εξήγηση. Είναι πολύ γνωστό ότι σε πολιτικό επίπεδο και σε επίπεδο επιρροής, η Επιτροπή έχει ανταγωνιστικές θέσεις προς τον ΟΟΣΑ και την FATF και εφόσον οι πληροφορίες αυτές ευσταθούν, έρχεται εδώ και κουμπώνει η αβελτηρία του Υπουργείου Δικαιοσύνης.

Για ποιο λόγο, δηλαδή, δεχθήκατε να ξανανοίξουν αυτά τα ζητήματα, τα οποία ήδη είχαν κριθεί από το ανώτερο και ειδικότερο διεθνές όργανο;

Είναι αυτονόητο ότι σε τέτοιες περιπτώσεις θέτεις βέτο. Έπρεπε να πούμε, λοιπόν, ότι αυτά τα ζητήματα είναι εκτός συζήτησης, γιατί αξιολογήθηκαν πολύ πρόσφατα και γιατί εσείς κύριοι από την Ευρωπαϊκή Ένωση, συμμετείχατε στην αξιολόγηση.

Φάνηκε ότι δεν ορθώσατε ανάστημα. Το ζήτημα είναι γιατί δέχεστε να μας υποτιμούν έτσι και να μας βάζουν στη γωνία όποτε τους καπνίσει.

Γιατί εμείς να περάσουμε χωρίς κανένα λόγο την αξιολόγηση και μάλιστα να δεχόμαστε να μας αξιολογούν εκπρόσωποι συστημάτων που ομολογουμένως έχουν αποτύχει;

Σας ρωτώ, λοιπόν και κλείνω με αυτό τη σημερινή επί της αρχής μου τοποθέτηση, γιατί επιτράπηκε η ατζέντα αυτής της αξιολόγησης να συμπεριλαμβάνει και θέματα αξιολόγησης του 2019.

Αυτά προς το παρόν. Επιφυλασσόμαστε επί της αρχής, θα αναλύσω στη συνέχεια ακροθιγώς τα άρθρα.

Κλείνοντας, καταθέσαμε ως ΜέΡΑ25 σήμερα μία τροπολογία και θέλω να την παρουσιάσω. Το θέμα της είναι «Η κατάργηση της ελάχιστης βάσης εισαγωγής στην τριτοβάθμια εκπαίδευση». Γνωρίζουμε ότι πριν από λίγους μήνες με την ψήφιση του νομοσχεδίου του Υπουργείου Παιδείας και Θρησκευμάτων με τον τίτλο «Εισαγωγή στην τριτοβάθμια εκπαίδευση, προστασία της ακαδημαϊκής ελευθερίας, αναβάθμιση του ακαδημαϊκού περιβάλλοντος και άλλες διατάξεις», μεταξύ των άλλων θεσπίστηκε και η ελάχιστη βάση εισαγωγής στην τριτοβάθμια εκπαίδευση.

Η καθιέρωση της ελάχιστης βάσης θα επιφέρει σωρεία αλλαγών και προβληματικών νέων συνθηκών στους ήδη ταλαιπωρημένους από τις συνέπειες της εκπαίδευσης μέσω πανδημίας υποψήφιους μαθητές. Σημαντικός αριθμός μαθητών θα αποκλειστεί από την τριτοβάθμια εκπαίδευση, ενώ χιλιάδες ακόμα τα επόμενα θα αποφύγουν την προσπάθεια συμμετοχής στις πανελλαδικές εξετάσεις, αφού η ελάχιστη βάση εισαγωγής είναι αποτρεπτική για τη συνέχιση των σπουδών τους.

Εν μέσω, λοιπόν, σκληρού Lock down λόγω της πανδημίας, η Κυβέρνηση επέλεξε να αιφνιδιάσει χιλιάδες μαθητές και τις οικογένειές τους, να δείξει με προκλητικό τρόπο τον ταξικό προσανατολισμό της πολιτικής της και την καταστροφική ροπή της προς την εννοούμενη αριστεία.

Τι προτείνουμε, λοιπόν; Προτείνουμε να καταργηθεί το άρθρο 4β του ν.4188/2013, η παράγραφος 5 του άρθρου 4 του νόμου τροποποιείται και πλέον έχει ως εξής:

Για την εισαγωγή στην τριτοβάθμια εκπαίδευση λαμβάνεται υπόψη το σύνολο των μορίων που συγκεντρώνει ο υποψήφιος στα τέσσερα πανελλαδικά εξεταζόμενα μαθήματα του οικείου επιστημονικού πεδίου, σύμφωνα με το άρθρο 4α.

Για τον προσδιορισμό του συνόλου των μορίων κάθε υποψηφίου, υπολογίζονται τα μαθήματα και οι οικείοι συντελεστές βαρύτητας. Στις σχολές, τμήματα και εισαγωγικές κατευθύνσεις όπου απαιτείται η εξέταση ειδικού μαθήματος ή ειδικών μαθημάτων ή πρακτικών δοκιμασιών λόγω της φύσης του γνωστικού τους αντικειμένου, η εξέταση του ειδικού μαθήματος ή των ειδικών μαθημάτων ή των πρακτικών δοκιμασιών γίνεται πανελλαδικά.

Για τον υπολογισμό της συνολικής βαθμολογίας των υποψηφίων, προστίθεται στη βαθμολογία των τεσσάρων πανελλαδικά εξεταζόμενων μαθημάτων της περίπτωσης β, η βαθμολογία που προκύπτει από το γινόμενο του βαθμού του ειδικού μαθήματος ή των ειδικών μαθημάτων ή των πρακτικών δοκιμασιών με τον αντίστοιχο συντελεστή βαρύτητας, με την επιφύλαξη του άρθρου 19 του ν.4559/2018.

Εάν με το σύνολο της βαθμολογίας που επιτυγχάνει ο υποψήφιος εισάγεται σε περισσότερες από μία σχολές, τμήματα ή εισαγωγικές κατευθύνσεις, τελικά εισάγεται σε εκείνη τη σχολή, τμήμα ή κατεύθυνση που προσδιορίζει στο μηχανογραφικό του δελτίο με σειρά προτίμησης υψηλότερη σε σχέση με τις άλλες σχολές, τμήματα ή εισαγωγικές κατευθύνσεις που έχει δηλώσει και το άρθρο 4γ΄ του νόμου τροποποιείται, μετονομάζεται σε 4β΄ και έχει πλέον ως εξής: «Οι υποψήφιοι ημερησίων και εσπερινών Λυκείων που συμμετέχουν στις πανελλαδικές εξετάσεις, μετά από την ολοκλήρωση των εξετάσεων και τη γνωστοποίηση των βαθμών της τελικής τους επίδοσης στα πανελλαδικά εξεταζόμενα μαθήματα, τα ειδικά μαθήματα και τις πρακτικές δοκιμασίες, καθώς και τη γνωστοποίηση των αποτελεσμάτων των ικανοτήτων, συμπληρώνουν το μηχανογραφικό δελτίο. Σε αυτό επιλέγουν αριθμό σχολών, τμημάτων ή εισαγωγικών κατευθύνσεων από το επιστημονικό πεδίο στο οποίο έχουν πρόσβαση, σύμφωνα με το άρθρο 4α’».

Ολοκλήρωσα την τοποθέτησή μου, κύριε Πρόεδρε. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ολοκληρώθηκαν οι επί της αρχής οι εισηγήσεις και αγορεύσεις των Εισηγητών και Ειδικών Αγορητών των κομμάτων. Έχει ζητήσει το λόγο η συνάδελφος βουλευτής, η κυρία Μαριέττα Γιαννάκου από τη Ν.Δ.

Έχετε τον λόγο, κυρία Γιαννάκου, για πέντε λεπτά.

**ΜΑΡΙΟΡΗ (ΜΑΡΙΕΤΤΑ) ΓΙΑΝΑΚΟΥ:** Το σημερινό νομοσχέδιο επέχει θέση ιδιαίτερης σημασίας και αξίας, διότι πραγματεύεται ένα ζήτημα το οποίο απασχολεί τις πολιτικές εξουσίες εδώ και πάρα πολλά χρόνια. Ιδιαίτερα κατά τη δεκαετία του Ογδόντα, όταν άρχισαν οι πρώτες συζητήσεις στο χώρο της Ευρώπης μεταξύ της Ευρωπαϊκής Επιτροπής και των Ελβετικών τραπεζών.

Αποτελεί γεγονός ότι διάφορα ζητήματα που ανέκυψαν στο τραπεζικό σύστημα ευρωπαϊκών συστημικών τραπεζών όπως στη Societe Generale στη Γαλλία, απέδειξαν ότι γινόταν money laundering στην πραγματικότητα, με πλήρη επίγνωση των τραπεζιτών. Με την πάροδο του χρόνου, πραγματικά άρχισε να αντιμετωπίζεται το πρόβλημα, γιατί θεωρήθηκε ότι η παραβίαση των οικονομικών συστημάτων που πραγματοποιείτο μέσω του ξεπλύματος χρημάτων, προκαλούσε ζητήματα πολιτικής σημασίας εξαιρετικά ενδιαφέροντα. Χώρες όπως η δική μας χρησιμοποιήθηκαν στο παρελθόν για να νομιμοποιηθούν κεφάλαια, να ξεπλυθούν δηλαδή χρήματα, που έπρεπε να εισέλθουν σε χώρο, ο οποίος εθεωρείτο πιο νομιμοποιημένος, όπως είναι η Ευρωπαϊκή Ένωση.

Το γεγονός είναι ότι το ξέπλυμα χρημάτων κυρίως απασχόλησε πάρα πολύ τις πολιτικές εξουσίες στο επίπεδο της εμπορίας ναρκωτικών και της εμπορίας όπλων. Εκεί υπήρχε ανάγκη να ξεπλυθούν τεράστια κεφάλαια. Όμως, σιγά - σιγά άρχισαν τα συστήματα να ασχολούνται και με το ξέπλυμα χρημάτων με μικρότερα ποσά και αναζητήθηκε ο τρόπος με τον οποίο θα μπορούσαν αυτά να ελεγχθούν. Στις Ηνωμένες Πολιτείες που ήταν πιο πρωτοπόροι στα ζητήματα αυτά είχαμε στην ουσία πόθεν έσχες για όλο τον πληθυσμό, για όλους τους φορολογούμενους. Το 1986 θυμάμαι, ως Πρόεδρος της Επιτροπής για τα ναρκωτικά στην Ευρωπαϊκή Ένωση, είχα δηλώσει ότι το καλύτερο θα ήταν ένα πόθεν έσχες για όλους τους πολίτες στην Ελλάδα.

Σπουδαία τότε εφημερίδα που υποστήριζε την τότε κυβέρνηση, εξέδωσε σε πρωτοσέλιδο και ανέφερε ότι «δεν ντρέπεται η κυρία Γιαννάκου που θέλει το κράτος να χώνει τη μύτη του μέσα στις κρεβατοκάμαρες των πολιτών». Υφίστατο, δηλαδή αντίδραση επί πάρα πολλά χρόνια στο πώς δύναται να ελεγχθεί το συγκεκριμένο ζήτημα. Με τον καιρό εκδόθηκαν οι Οδηγίες και οι Κανονισμοί της Ευρωπαϊκής Ένωσης και οι συνεννοήσεις που έγιναν σε επίπεδο Ευρώπης, καθώς και συνεννοήσεις που έλαβαν χώρα με τις ελβετικές τράπεζες που εθεωρούντο το «Βατικανό», της κάλυψης -εάν επιθυμείτε- τέτοιων θεμάτων και το ήξεραν όλοι και οι ελβετικές τράπεζες άρχισαν πραγματικά να συνεργάζονται με τις χώρες της Ευρωπαϊκής Ένωσης.

Εμείς, οφείλουμε να ακολουθήσουμε φυσικά τους Κανονισμούς και τις Οδηγίες της Ευρωπαϊκής Ένωσης, όπως συμβαίνει με το παρόν νομοσχέδιο. Ίσως θα έπρεπε να εξετάσουμε ένα σημείο, αυτό το οποίο αναφέρεται στην πενταετία, για τη δήμευση των περιουσιακών στοιχείων. Εάν, δηλαδή, μέσα στην πενταετία δεν έχει εισέλθει στο ακροατήριο το ζήτημα, τότε πλέον να αίρεται η δήμευση. Σε μία χώρα που καθυστερούν τόσο οι υποθέσεις να εισέλθουν στο ακροατήριο, κύριε Πρόεδρε, κύριε Υπουργέ, δημιουργείται ένα ζήτημα. Δηλαδή, πάρα πολλές υποθέσεις είναι φυσικό να μην έχουν έρθει μέσα στην πενταετία στο ακροατήριο. Για να μην πω ότι πιθανόν διεφθαρμένοι που ευρίσκονται σε όλους τους χώρους -ας μην ισχυριστούμε ότι υπάρχουν χώροι αλώβητοι από αυτό - θα μπορούσαν να παρεμποδίσουν το να φθάσει στο ακροατήριο μια υπόθεση και έτσι να απαλλάσσεται της δήμευσης της περιουσίας το συγκεκριμένο άτομο που είναι ύποπτο για money laundering.

Αυτό το σημείο θα ήθελα να το εξετάσει ο κ. Υπουργός πως θα μπορούσαμε να βρούμε τρόπους να το εξομαλύνουμε κατά κάποιο τρόπο σε σχέση με την Ελληνική πραγματικότητα. Όλοι γνωρίζουμε ότι το μεγάλο μας πρόβλημα αποτελεί η καθυστέρηση για να πάνε οι υποθέσεις στο ακροατήριο.

Αυτό το ερώτημα θέλω να κάνω στον Υπουργό. Κατά τα άλλα, συμφωνώ με το σχέδιο νόμου.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριοι κυρίες και κύριοι συνάδελφοι, κύριοι Υπουργοί, συζητούμε σήμερα ένα νομοθέτημα που έχει μια πολύ μεγάλη πολιτική, ηθική, αλλά και νομική βαρύτητα. Πρόκειται προφανώς για ενσωμάτωση οδηγίας και περίπου είναι προδιαγεγραμμένη η θέση της εθνικής αντιπροσωπείας.

Θέλω, όμως, να περάσουν ορισμένες παραμέτρους στη συζήτηση σήμερα, στην κατ’ άρθρο. Θα τα κουβεντιάσουμε σε άλλη βάση διότι, ακριβώς έρχεται το πυρήνας της οδηγίας και αλλάζει αυτό το στάτους που είχαμε μέχρι τώρα.

Τι λέει λοιπόν; Ότι επιβάλλει δέσμευση λογαριασμών των υπόπτων, των εμπλεκομένων, των κατηγορουμένων, διάρκειας όσο και η δίκη. Εδώ έκανε ένα σχόλιο η κ. Γιαννάκου και θα το επιμηκύνω εγώ. Συμφωνώ κατά βάση με την προσέγγιση αυτή, γιατί αφενός μεν η δέσμευση διασφαλίζει τα συμφέροντα του δημοσίου και βέβαια, μιλάμε τώρα για πολύ σημαντικά ποσά.

Αφ’ ετέρου, να θέσω ως δικηγόρος της πράξης και μια παράμετρο, αφαιρεί από τον κατηγορούμενο την παρελκυστική τακτική με προσχηματικές αναβολές κ.τ.λ., κ.τ.λ.. Όταν δηλαδή αυτός που έχει δεσμευμένα τα χρήματα του που ξέρει ότι αν δεν εκκαθαριστεί στο δικαστήριο δεν θα μπορέσει να τα πάρει πίσω, έχω την πεποίθηση ότι δεν θα εύκολα υπέρ των όποιων αναβολών.

Θέλω να θέσω μια πολύ σημαντική πολιτική κυριολεκτική παράμετρο, όταν ξέπλυμα χρήματος γίνεται μέσω τραπεζών, χωρίς την συνέργεια των τραπεζών, δεν είναι δυνατόν να επιτευχθεί το ξέπλυμα βρώμικου χρήματος. Είμαστε έτοιμοι να συγκρουστούμε πολιτικά, ιδεολογικά, με όσους εκφράζουν τα συμφέροντα του τραπεζικού συστήματος; Ξέρουμε ότι χωρίς να ελεγχθεί αυτό το τραπεζικό σύστημα, ουσιαστικά είναι αδύνατον να ελεγχθεί θεσμικά η διακίνηση και το ξέπλυμα του βρώμικου χρήματος; Ουσιαστικά, θα τρέχουμε να καλύπτουμε επιμέρους τρύπες, ενώ ο βασικός μηχανισμός στη νομιμοποίηση του ξεπλύματος, που είναι το τραπεζικό σύστημα, θα παραμένει αλώβητο.

Αυτά ήθελα να πω επί της αρχής, επί των άρθρων θα τα συζητήσουμε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει, ο κ. Υφυπουργός.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Συζητάμε σήμερα, πράγματι επί της αρχής ένα νομοσχέδιο το οποίο πράγματι θέτει ένα πολύ σημαντικό ζήτημα το οποίο απασχολεί διαχρονικά την ελληνική κοινωνία και τα τελευταία χρόνια όπως σωστά είπε και η κυρία Γιαννάκου στην τοποθέτησή της, αλλά νομίζω και η κυρία Γιαννακοπούλου, ότι είναι ένα θέμα που αυξήθηκε και το ενδιαφέρον της Ευρωπαϊκής Ένωσης και γι’ αυτό βλέπουμε ότι υπάρχει μια συνεχής παραγωγή οδηγιών προς ενσωμάτωση, κανονισμών που είναι αμέσου εφαρμογής στις προβλεπόμενες ρυθμίσεις.

Σε αυτή την προσπάθεια που γίνεται, σε αυτή την γενικευμένη προσπάθεια, διότι τα θέματα της καταπολέμησης της νομιμοποίησης των εσόδων από παράνομες δραστηριότητες μέσω του ποινικού δικαίου είναι πράγματι ζητήματα τα οποία απαιτούν σύνθεση και δικαίων και δικαστικών συνεργασιών και συνεργασίας της διοίκησης με τη δικαστική εξουσία και των τραπεζών που σωστά τέθηκε ότι συμμετέχουν σε όλο το πλαίσιο αυτής της διαδικασίας.

Ο σκοπός του νομοθετήματος αυτού, είναι η διακηρυγμένη πρόθεση όλων, θεωρώ, για τη βελτίωση των δεικτών της προσαρμογής της χώρας μας, σχετικά με τις εγγυήσεις που τάσσει η ευρωπαϊκή δικαιοταξία και η ενίσχυση του οπλοστασίου, που έχουμε στη διάθεσή μας, προκειμένου να αντιμετωπίζουμε πράγματι, τόσο μείζονος σημασίας ζητήματα, τα οποία πλήττουν την αξιοπιστία των χωρών, διαβρώνουν τις κοινωνίες, προκαλούν ζητήματα μαύρου χρήματος, προερχόμενο από ιδιαιτέρως παράνομες δραστηριότητες.

Γι’ αυτόν τον λόγο ο στόχος του νομοσχεδίου, όπως αυτό ενσωματώνει την Ενωσιακή Οδηγία, την τελευταία που εξεδόθη σε συνέχεια και άλλων, είναι ακριβώς, η αναδιαμόρφωση και η ενδυνάμωση του υφιστάμενου θεσμικού πλαισίου για την καταπολέμηση της νομιμοποίησης εσόδων από εγκληματικές δραστηριότητες, την επικαιροποίηση του καταλόγου των βασικών αδικημάτων που αφορούν στη νομιμοποίηση των εσόδων από τέτοιου είδους δραστηριότητες. Γιατί, αντιλαμβανόμαστε όλοι, ότι αυτού του είδους οι δραστηριότητες και εξελίσσονται και χρειάζεται και η νομική τους επικαιροποίηση και ο νομοθέτης οφείλει να είναι και ο ενωσιακός νομοθέτης αλλά και ο εθνικός νομοθέτης, παρών, ώστε να προσαρμόζεται στις ιδιαιτερότητες που έχουν, αυτού του είδους τα αδικήματα.

Η εναρμόνιση, λοιπόν, της χώρας μας με τις πρόσφατες νομοθετικές και νομολογιακές εξελίξεις είναι εκ των βασικών κανόνων που υπηρετούμε με τη συγκεκριμένη ενσωμάτωση της Οδηγίας, όπως επίσης διασφαλίζεται επαρκέστερα, η διασυνοριακή συνεργασία μεταξύ των αρμόδιων αρχών, με αποτελεσματικότητα, με μεγαλύτερη ταχύτητα και με τήρηση προφανώς, των δικονομικών εγγυήσεων. Γιατί είναι τέτοια η φύση των αδικημάτων, που αν δεν υπάρχει σοβαρή διασυνοριακή συνεργασία, εκ της φύσης τους και εκ της διασυνοριακής φύσης που έχουν αυτά τα αδικήματα, πράγματι, υπάρχουν κενά δικαίου που πρέπει να τα αντιμετωπίζουμε.

Γι’ αυτόν τον λόγο και η ίδια η Ευρωπαϊκή Ένωση, παρόλο που στο αρχικό της, από την ίδρυσή της δεν ησχολείτο σε επίπεδο πυλώνων Δικαίου, με τα θέματα ποινικού ποινικής διάστασης, πράγματι, τα τελευταία 10 χρόνια, κατά κύριο λόγο, έχει ασχοληθεί περισσότερο με το κομμάτι αυτής της μορφής νομοθέτησης, γιατί, πράγματι, υπάρχει ένα αντικειμενικό δεδομένο και ένα αντικειμενικό πρόβλημα που χρειάζεται επίλυση από τα κράτη μέλη.

Αυτή ακριβώς η προσαρμοστικότητα είναι αναγκαία, διότι, οι εξελισσόμενες πρακτικές στη νομιμοποίηση εσόδων από παράνομες δραστηριότητες και στη συγκέντρωση περιουσιακών στοιχείων για τρομοκρατικούς σκοπούς ,απαιτούν τη διαρκή επανεξέταση του πλαισίου και την προσαρμογή των διατάξεων του Ποινικού Δικαίου κάθε κράτους μέλους.

Εδώ, οφείλω να τονίσω ότι στο πλαίσιο της μάχης της κάθε ευνομούμενης πολιτείας, όπως η Ελλάδα, στην καταπολέμηση του οργανωμένου εγκλήματος, η οποία είναι μια μάχη διαρκής, σύνθετη, πολυεπίπεδη, πολυδιάστατη και οριζόντια, στο πλαίσιο κάθε κράτους μέλους προφανώς, κάθε κομμάτι που προσθέτουμε στο νομικό οπλοστάσιο του Έλληνα Δικαστή και της Διοίκησης, ώστε να αντιμετωπίζει τέτοια φαινόμενα είναι αναμφίβολα πολύτιμο και αυτό έρχεται σε συνέχεια και άλλων πρωτοβουλιών όπως υπήρξε η νομοθετική παρέμβαση για την ευρωπαίο εισαγγελέα που επίσης, είναι ένα στοιχείο δικονομικών και ουσιαστικών χαρακτηριστικών, που βοηθάει σε αυτό ακριβώς που προανέφερα, στην γενικευμένη ενωσιακή αντιμετώπιση του οργανωμένου εγκλήματος και στην διασυνοριακή συνεργασία που αναμφίβολα είναι ένα πολύ βασικό στοιχείο που πρέπει να λαμβάνει πάντα υπόψη του ο νομοθέτης.

Ο σκοπός, λοιπόν, του παρόντος νόμου είναι η βελτίωση και ο εξορθολογισμός του υφιστάμενου νομοθετικού πλαισίου για την καταπολέμηση εσόδων από τέτοιου είδους δραστηριότητες. Σημαντική επικαιροποίηση, όπως προανέφερα, του καταλόγου των βασικών αδικημάτων η αναδιαμόρφωση των πλαισίων των ποινών και των κυρώσεων, προκειμένου να υπάρχει ευθυγράμμιση με τον Ποινικό Κώδικα και τον Κώδικα Ποινικής Δικονομίας διότι, αντιλαμβάνονται και η πλειοψηφία των συναδέλφων που είναι νομικοί ότι επειδή υπάρχουν βασικά εγκλήματα και εγκλήματα τα οποία είναι ακολουθηματικού χαρακτήρα πρέπει να υπάρχει μία συστοιχία για να υπάρχει σοβαρή αντιμετώπιση και δικονομικά και ουσιαστικά και μία ευθυγράμμιση.

Επίσης, θεωρώ ότι ειδικά με το άρθρο 4 που ορίζονται με σαφήνεια οι τρόποι στοιχειοθέτησης του αδικήματος της νομιμοποίησης εσόδων από εγκληματικές δραστηριότητες, είναι σημαντικό διότι, πολλές φορές, επειδή τόσο σύνθετη η φύση των αδικημάτων δημιουργείται σύγχυση ως προς τη σχέση των προβλεπόμενων εγκληματικών συμπεριφορών με αυτές που προβλέπονται στους γενικούς κανόνες του ποινικού δικαίου, και μπορεί αυτό, εάν δεν ρυθμιστεί συνεκτικά και ορθολογικά και συντεταγμένα να δημιουργεί πολλές φορές και κενά τα οποία μπορεί να εκμεταλλευτούν κάποιοι, στο χάος που τυχόν δημιουργείται.

Για αυτόν τον λόγο, παρά τις πολλές Οδηγίες και της Ευρωπαϊκής Ένωσης που έχουν εκδοθεί σε αυτό το πλαίσιο και σε αυτήν την κατεύθυνση, θεωρώ ότι, το να υπάρχουν συνεκτικά νομοθετήματα, όπως αυτό που μπορεί και συγκεντρώνει τα αδικήματα, συγκεντρώνει τους τρόπους αντιμετώπισης και κύρωσης, συμβάλλει στο να υπάρχει μία σοβαρότερη αντιμετώπιση από το κράτος - μέλος που δεν δίνει χώρο σε περιπτώσεις που τα λεγόμενα παραθυράκια, που μπορούν να τεθούν και να τα εκμεταλλευτούν διάφοροι επιτήδειοι με διασυνοριακό τρόπο, γι’ αυτό τον λόγο, στο συγκεκριμένο πλαίσιο του νομοθετήματος, περιγράφονται και περιλαμβάνονται τρεις ομάδες συμπεριφορών που εντάσσονται στην έννοια της νομιμοποίησης, όπως αυτές έχουν επικρατήσει στα διεθνή συμβατικά κείμενα.

Πράγματι, υπάρχει μία διεύρυνση των περιπτώσεων των αδικημάτων που θεωρούνται ως βασικά αδικήματα, προκειμένου να καταλαμβάνουν όσο το δυνατόν περισσότερες περιπτώσεις τέτοιου είδους δραστηριοτήτων. Ανέφερε Ο κ. Μυλωνάκης προηγουμένως και θεωρώ, ότι προβλέπεται ρητά ούτως η άλλως, η δωροληψία και η δωροδοκία του υπαλλήλου κατά τα άρθρα 235 και 236 του Ποινικού Κώδικα στο νόμο και επίσης, έχει προστεθεί και στην ΚΑ περίπτωση και το θεωρώ σημαντικό ακριβώς να υπάρχει μία ομπρέλα που τυχόν καταλαμβάνει περιπτώσεις, που ο νομοθέτης δεν μπορεί να τις προσδιορίσει πάντα, κάθε άλλο έγκλημα που τιμωρείται με ποινή στέρησης της ελευθερίας από το οποίο προκύπτει περιουσιακό όφελος.

Με αυτόν τον τρόπο, λοιπόν, στοιχειοθετείται και περιλαμβάνεται στο ευρύτερο πλαίσιο, μία γκάμα ποινικώς κολάσιμων συμπεριφορών οι οποίες μπορούν ακριβώς να αντιμετωπίσουν σ αυτήν την περίπτωση. Κατανεμήθηκαν, λοιπόν, έτσι, σε κατηγορίες αυτά τα αδικήματα, διευρύνθηκαν με την προσθήκη και νέων αδικημάτων. Υπάρχει πρόβλεψη που προανέφερα για το κάθε άλλο έγκλημα που τιμωρείται με την ποινή στέρησης της ελευθερίας, από το οποίο προκύπτει περιουσιακό όφελος διότι, εκεί είναι το κομβικό στοιχείο για να διαπιστώσουμε ποινικά και νομικά τέτοιου είδους συμπεριφορές.

Προστέθηκε και περιλήφθηκαν νέα αδικήματα, όπως η δωροδοκία και δωροληψία για την αλλοίωση αποτελέσματος αγώνα, κατά το άρθρο το αντίστοιχο του 2725 του 99, σε συμμόρφωση υποχρέωση χώρας με τη Σύμβαση του Συμβουλίου της Ευρώπης και για λόγους νομοθετικής ορθότητας, εμπλουτίστηκε ο κατάλογος με περισσότερες αξιόποινες πράξεις, ώστε να αντιμετωπίζονται και να ανταποκρίνονται τα αδικήματα που προβλέπονται στην Οδηγία, όπως τα εγκλήματα διασυνοριακής απάτης με το ΦΠΑ και εγκλήματα για την ποινική προστασία των συμφερόντων της Ευρωπαϊκής Ένωσης.

Επίσης, υπήρξε μία συνεκτική πρόβλεψη ώστε να συμπεριληφθούν αξιόποινες πράξεις ειδικών ποινικών νόμων που είναι διάσπαρτες στη νομοθεσία, που όπως είπα προηγουμένως, υπό ειδικές περιστάσεις μπορούν να δημιουργήσουν και το αντίθετο αποτέλεσμα από αυτό που επιδιώκουμε όλοι σε αυτό το κομμάτι. Στο πλαίσιο των ποινών προσαρμόζονται στις ρυθμίσεις του Ποινικού Κώδικα διότι, πρέπει να υπάρχει αντιστοιχία και συστηματοποίηση για να μπορέσει να υπάρχει ενιαία αντιμετώπιση, ενώ, θεωρώ ότι είναι σημαντική η διεύρυνση της δικαιοδοσίας των ελληνικών δικαστικών και εισαγγελικών αρχών, ώστε να καταλαμβάνει πράξεις νομιμοποίησης εσόδων από εγκληματικές δραστηριότητες τελεσθείσες από αλλοδαπό στην αλλοδαπή, σε περίπτωση που το αδίκημα της νομιμοποίησης εσόδων τελείται προς όφελος νομικού προσώπου που έχει την έδρα ή την εγκατάστασή του στην Ελλάδα.

Διότι, εδώ πρέπει να αξιολογήσουμε όλοι στην ανάλυση που κάνουμε και στον κοινό στόχο, ότι ακριβώς επειδή αυτή η φύση των αδικημάτων έχει έντονα στοιχεία διασυνοριακής αξιολόγησης και τέλεσης, αυτή ακριβώς η δυνατότητα που δίνεται στις εισαγγελικές και δικαστικές αρχές να μπορούν αδικήματα που έχουν τελεστεί στην αλλοδαπή και πλήττουν τα συμφέροντα του κράτους - μέλους να μπορούν να τα αξιολογούν νομικά εδώ, στο κράτος - μέλος και με βάση τον ποινικό κώδικα και την ποινική νομοθεσία τη δική μας.

Δεν θέλω να μακρηγορήσω διότι, ο κύριος Υψηλάντης, ο Εισηγητής της Νέας Δημοκρατίας, αναφέρθηκε αναλυτικά. Θεωρώ, ότι στο πλαίσιο της πρόληψης που αναφέρθηκε σίγουρα η δήμευση και η πρόβλεψη - δήμευση, είναι μία μορφή πρόληψης σε συνδυασμό με όλα τα υπόλοιπα δεδομένα που θέτει το συγκεκριμένο νομοσχέδιο και σε επίπεδο ποινικού πλαισίου αντιμετώπισης και ποινών και συμπερίληψης και άλλων αδικημάτων.

Σε ό,τι αφορά το θέμα που έθεσε η κυρία Γιαννάκου -νομίζω ότι είναι ένα θέμα που θα το δούμε και στην Επί των Άρθρων συζήτηση- είναι, όμως, κατ’ αντιστοιχία του Άρθρου 262 Παράγραφος 4 του Κώδικα Ποινικής Δικονομίας που προβλέπει αυτού του είδους την πρόβλεψη. Υπήρξε και με τον παλαιότερο νόμο, ακριβώς αυτή η δυνατότητα της αυτοδίκαιης άρσης και τώρα δίνεται παραπάνω χρόνος για να ολοκληρωθούν οι διαδικασίες και να υπάρχει χρόνος στις ανακριτικές αρχές. Θα το δούμε κιόλας λεπτομερώς στην Επί των Άρθρων, απλά αυτό που πρόλαβα και είδα μέχρι στιγμής.

Ολοκληρώνοντας, κύριε Πρόεδρε και κύριοι συνάδελφοι, κλείνοντας τη σημερινή Επί της Αρχής τοποθέτηση θεωρώ ότι το υπό ψήφιση νομοσχέδιο και υπό αξιολόγηση νομοσχέδιο ακριβώς εξυπηρετεί έναν σημαντικό μακροπρόθεσμο στόχο για την ίδια τη χώρα μας και κάθε ευνομούμενη πολιτεία. Η χώρα μας ελέγχεται συνεχώς για ζητήματα -όπως και όλα τα κράτη μέλη της Ευρωπαϊκής Ένωσης- που αφορούν τέτοιου είδους προβλέψεις στη νομοθεσία της. Προ ημερών τελείωσε και η αξιολόγηση από την GRECO που υπήρχε. Σας υπενθυμίζω, ότι είχαμε τεθεί προ των ευθυνών μας σε επίπεδο διεθνούς περιβάλλοντος όταν η ενεργητική δωροδοκία είχε μετατραπεί σε πλημμέλημα και γι’ αυτό το λόγο αξιολογηθήκαμε και εκτεθήκαμε μέχρι αυτό να αλλάξει τον Νοέμβριο του 2019 με τις τότε αλλαγές του Ποινικού Κώδικα.

Ως εκ τούτου, θεωρώ ότι στον κοινό στόχο που όλοι έχουμε και τον υπηρετούμε και θεωρώ ότι είναι αδιαπραγμάτευτος, δηλαδή η προστασία της χώρας μας σε τέτοιου είδους ζητήματα, το σύνολο της ποινικής νομοθεσίας οφείλει να εξυπηρετεί ακριβώς αυτό το σκοπό και επειδή πράγματι υπάρχει το πολύ αυξημένο ενδιαφέρον σε διεθνές επίπεδο οφείλουμε να είμαστε συνεπείς έναντι των δεσμεύσεων της χώρας και για την αξιοπιστία της, αλλά και για την ουσία, δηλαδή την αντιμετώπιση ενός μείζονος ζητήματος όπως είναι το οργανωμένο έγκλημα. Τα υπόλοιπα θεωρώ ότι θα τα πούμε λεπτομερώς και στην Επί των Άρθρων συζήτηση.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θα ολοκληρώσουμε την συνεδρίαση μας με την ομιλία του Υπουργού Δικαιοσύνης. Τις απαντήσεις που εσείς θα κρίνετε ότι πρέπει να δώσετε κύριε Υπουργέ.

Τον λόγο έχει ο Υπουργός Δικαιοσύνης, κύριος Κωνσταντίνος Τσιάρας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κυρίες και κύριοι συνάδελφοι όπως ακούσατε νωρίτερα τον κύριο Υφυπουργό, ο οποίος ανέλυσε ουσιαστικά τις πτυχές του νομοσχεδίου, νομίζω ότι εύκολα κατανοεί κανείς ότι βρισκόμαστε ενώπιον μιας πολύ συγκεκριμένης στόχευσης.

Τι επιχειρούμε να κάνουμε με το συγκεκριμένο νομοσχέδιο; Να επικαιροποιήσουμε τον κατάλογο των βασικών αδικημάτων για τη νομιμοποίηση εσόδων από εγκληματική δραστηριότητα, να αναμορφώσουμε τα προβλεπόμενα πλαίσια ποινής και των κυρώσεων για τα νομικά πρόσωπα και τις οντότητες και βεβαίως να ευθυγραμμίσουμε τις προϋποθέσεις και τις διαδικασίες δέσμευσης και δήμευσης των προϊόντων του εγκλήματος της νομιμοποίησης εσόδων από παράνομες δραστηριότητες με τον ποινικό κώδικα.

Εκεί ακριβώς βρίσκεται και η απάντηση ενός πολύ μεγάλου μέρους των ενστάσεων που διατυπώθηκαν από τους αξιότιμους Εισηγητές και Αγορητές των κομμάτων της Αντιπολίτευσης. Διότι, όταν ήρθατε εδώ και με μια πολύ συγκεκριμένη επιμονή από αυτό το βήμα ισχυριστήκατε ότι μειώνονται οι ποινικές κυρώσεις, κυρίες και κύριοι συνάδελφοι - απευθύνομαι κυρίως σε εσάς, κύριε Αυλωνίτη- ευτυχώς, ο κύριος Ξανθόπουλος έβαλε μια σωστή βάση στο πως το κόμμα της αξιωματικής αντιπολίτευσης μπορεί να στέκεται απέναντι στην Κύρωση μιας Ευρωπαϊκής Σύμβασης. Αλλά, νομίζω ότι η προσπάθειά του να κάνει κανείς την ανάγκη φιλότιμο για να πει ενδεχομένως, ναι, στο τέλος, τον αναγκάζει να λέει πράγματα τα οποία με λίγη περισσότερη προσοχή θα βλέπατε ότι δεν υπάρχουν.

Μειώνονται οι κυρώσεις; Είστε νομικός. Δεν ξέρετε εσείς ότι πρέπει κατά κάποιον τρόπο να υπάρχει μια ευθυγράμμιση των όποιων ποινών με τον Ποινικό Κώδικα στη συγκεκριμένη περίπτωση;

Πάμε, λοιπόν, να ξετυλίξουμε το κουβάρι. Ξεχάσατε -μάλλον να το πω όπως το είπατε εσείς- θυμάστε, κύριε Αυλωνίτη ότι ψηφίσατε ένα Ποινικό Κώδικα μια μέρα πριν κλείσει η Βουλή και παρά τη δεκαετή προσπάθεια των Προπαρασκευαστικών Επιτροπών ψηφίσατε -χωρίς να καταλάβει κανείς- μια μέρα πριν κλείσει η Βουλή, με την παρουσία ελάχιστων Βουλευτών, ένα νέο Ποινικό Κώδικα;

Θυμάστε ότι υπήρχαν ενστάσεις από την πλευρά σχεδόν όλων των κομμάτων της αντιπολίτευσης, γι’ αυτό που επρόκειτο να ψηφίσετε τότε; Αλήθεια, θυμάστε, ότι είχατε κάνει την ενεργητική δωροδοκία πλημμέλημα, το θυμάστε αυτό; Ξέρετε γιατί ποινή επρόκειτο τότε; Εσείς είστε νομικός και μάλιστα, του ποινικού δικαίου, αυτό είπατε εδώ από το βήμα της Βουλής. Κύριε Αυλωνίτη, εμείς, αλλάξαμε αυτό το συγκεκριμένο άρθρο του ποινικού κώδικα τον Νοέμβριο του 2019, στις πρώτες αλλαγές που επιχειρήσαμε και τότε βάλαμε συγκεκριμένα κάθειρξη έως 8 έτη για το αδίκημα της δωροδοκίας. Ξέρετε πού βρισκόμασταν τώρα σε σχέση με μια προηγούμενη ρύθμιση; Γιατί πριν ήταν 10 χρόνια το αδίκημα της δωροδοκίας, πριν εσείς το κάνετε πλημμέλημα, δηλαδή, τίποτα με άλλα λόγια.

Βρισκόμαστε ενώπιον του εναρμονισμού μιας ποινής, η οποία πρέπει να λειτουργήσει κλιμακωτά. Δεν γίνεται με άλλα λόγια, προσέξτε, το αδίκημα της νομιμοποίησης, το οποίο, νομίζω, προέβλεπε κάθειρξη 10 χρόνια αντί για τα 8 που προβλέπουμε τώρα, να είναι υψηλότερο σε ότι αφορά τη ποινή από το αδίκημα της δωροδοκίας. Αυτό κάνουμε. Άρα, λοιπόν, δεν υπάρχουν χαμηλότερες ποινές, υπάρχει μια ευθυγράμμιση των ποινών και μάλιστα, αν έχετε διαβάσει και έχετε δει το νομοσχέδιο, ακολουθείτε μια κλιμακούμενη αύξηση της ποινής. Τέτοιο, λοιπόν, ζήτημα δεν υπάρχει και είναι κρίμα πραγματικά, γιατί ήδη βλέπω να διακινείται ακόμα και στα Μέσα Μαζικής Ενημέρωσης, μια άποψη, ότι η κυβέρνηση έχει τέτοια πρόθεση.

Αν θέλετε, λοιπόν, να δείτε που υπάρχει η ελάφρυνση από μείωση των ποινών, είναι πολύ εύκολο να θυμηθείτε και να γυρίσετε στην περίοδο της δικής σας διακυβέρνησης. Γιατί γι’ αυτό μιλάμε αυτή τη στιγμή. Επιπλέον, εγώ, αντιλαμβάνομαι, ότι όλα τα θέματα και τα ζητήματα του χώρου της Δικαιοσύνης, πρέπει να τυγχάνουν μιας πολύ σοβαρής προσέγγισης και πολύ σοβαρής συζήτησης και είμαι από αυτούς που πιστεύουν ότι ο χώρος της Δικαιοσύνης, δεν είναι χώρος πολιτικής αντιπαράθεσης ότι όλοι μαζί πρέπει να ψάχνουμε και να βρίσκουμε το σωστό πλαίσιο μέσα από το οποίο πρέπει να λειτουργεί η Δικαιοσύνη. Ναι, υπάρχουν προβλήματα, υπάρχουν παθογένειες, υπάρχουν ζητήματα, όμως, προσπαθούμε όλο αυτό το χρονικό διάστημα βήμα-βήμα, υπηρετώντας ένα πραγματικά συγκεκριμένο και σοβαρό πλαίσιο μεταρρυθμίσεων να αλλάξουμε την εικόνα και τη λειτουργία της Δικαιοσύνης. Μπορεί να γίνει αυτό από τη μια στιγμή στην άλλη; Όχι.

Άκουσα τον κ. Μυλωνάκη, δεν είναι εδώ τώρα, να μιλάει για τα δικαστικά κτίρια, τα οποία είναι απαξιωμένα. Ξέρετε, κυρίες και κύριοι συνάδελφοι, από πότε έχει να υπάρξει προγραμματισμός κατασκευής νέων δικαστικών μεγάρων; Εδώ και σχεδόν 20 χρόνια και προ καιρού έχουμε εντάξει την κατασκευή 7 νέων δικαστικών μεγάρων στη χώρα, τα οποία ήταν ώριμα έργα και έπρεπε να γίνουν και προγραμματίζεται η αναζήτηση νέου Δικαστικού Μεγάρου στον Πειραιά και εντάξαμε και στο Ταμείο Ανάκαμψης το νέο Πρωτοδικείο της Αθήνας. Από τότε έχει να γίνει ένας τέτοιος προγραμματισμός. Βεβαίως, δεν λύνει από μόνος του το πρόβλημα, ή τα προβλήματα που υπάρχουν στο χώρο της Δικαιοσύνης, αλλά προφανώς, από την άλλη πλευρά, δημιουργεί συνθήκες ευνοϊκές για τη συνολική λειτουργία της Δικαιοσύνης.

Όλα αυτά, είναι θέματα και ζητήματα, τα οποία, το τελευταίο χρονικό διάστημα, νομίζω, ότι τα βλέπουμε να υλοποιούνται, βήμα βήμα, στο χώρο της Δικαιοσύνης. Λύνονται τα προβλήματα μόνο με μία επιλογή, ή μόνο με μία μεταρρύθμιση; Προφανώς και όχι. Γι’ αυτό και χρειάζεται μεγάλη προσπάθεια. Αυτό το χρονικό διάστημα, όπως βλέπετε, ολοκληρώνεται η αναμόρφωση των Κωδίκων. Ψηφίσαμε νέο Κώδικα Δικαστικών Υπαλλήλων. Έρχονται αλλαγές στον Κώδικα Πολιτικής Δικονομίας, έρχονται αλλαγές στον Ποινικό Κώδικα. Μέχρι το τέλος του χρόνου, θα έχουμε ψηφίσει νέο Κώδικα Οργανισμού Δικαστηρίων και Δικαστικών Λειτουργών. Ήδη, ψηφίσαμε τη νέα Δικονομία του Ελεγκτικού Συνεδρίου. Δημιουργούμε ένα άλλο κεντρικό, κατά κάποιο τρόπο, αναμορφωμένο πλαίσιο, μέσα από το οποίο, πιστεύουμε, ότι προφανώς θα επιταχυνθεί ο χρόνος απόδοσης της Δικαιοσύνης, που είναι και το μεγαλύτερο πρόβλημα. Ταυτόχρονα, ψηφιοποιούμε όλες τις διαδικασίες της Δικαιοσύνης.

Με αυτόν τον τρόπο, κάνουμε ένα βήμα προς μια εποχή, στην οποία κινείται σχεδόν όλο το Ευρωπαϊκό Σύστημα Δικαιοσύνης. Και βεβαίως, τελικά, κατασκευάζουμε και νέα Δικαστικά Μέγαρα, νέα Δικαστικά Κτίρια, τα οποία, προφανώς, θα βοηθήσουν σε αυτή τη συνθήκη και σε αυτή τη κατεύθυνση στην οποία περιγράφουμε μέχρι τώρα. Αλλά η ευκολία με την οποία έρχεται κανείς να καταδείξει τη δήθεν αστοχία της κυβέρνησης, όταν αυτή η αστοχία προέρχεται αποκλειστικά και μόνον από τη προηγούμενη δική του πολιτική, λυπάμαι που θα το πω, αλλά συνιστά τεράστια υποκρισία. Αντί να ζητήσετε συγγνώμη που κάναμε ένα λάθος, εκθέσαμε τη χώρα σε όλους τους Ευρωπαϊκούς Θεσμούς, στον GRECO, στον ΟΟΣΑ, μας εγκαλούσαν για όλα αυτά και φροντίσαμε άμεσα να διορθώσουμε αυτή τη μεγάλη παράλειψη, έρχεστε και κουνάτε το δάχτυλο από το βήμα της επιτροπής, της συγκεκριμένης επιτροπής του Κοινοβουλίου και λέτε, ότι έρχεται η κυβέρνηση να μειώσει ποινές. Όχι, κυρίες κύριοι συνάδελφοι, δεν κάνουμε αυτό.

Ευθυγραμμίζουμε, όπως πρέπει ακριβώς να κάνουμε, τις ποινές για τα συγκεκριμένα αδικήματα. Και από την άλλη πλευρά, επειδή υπήρξε μια γενικότερη αίσθηση, ότι υποτίθεται, ότι εδώ δεν έχουμε συμπεριλάβει τα αδικήματα όπως έπρεπε. Θέλω να σας θυμίσω, ότι με την περίπτωση 1 του άρθρου 4 του 4557 του 18, είχε προβλεφθεί, ότι στα βασικά αδικήματα, συμπεριλαμβάνεται κάθε άλλο αδίκημα εκτός των αναφερομένων ειδικώς από το οποίο προκύπτει περιουσιακό όφελος και τιμωρείται με ποινή φυλάκισης, αφήνοντας εκτός τα κακουργήματα που υπάρχουν διάσπαρτα στους ειδικούς ποινικούς νόμους. Επρόκειτο τότε για μια αστοχία.

Δεν θα μπω σε μία λογική να πω ότι η τότε κυβέρνηση έκανε με σκοπιμότητα κάτι τέτοιο. Δεν το πιστεύω. Πιστεύω ότι υπήρχε μια αστοχία, η οποία όντως διορθώθηκε, -γιατί αναρωτηθήκατε από το βήμα της Επιτροπής- στις 20/10/2020 με τον 4736, όπου προστέθηκε στη διάταξη η λέξη «τουλάχιστον» με ποινή φυλάκισης. Οπότε, θεωρήθηκε, ότι καλύπτει και τα κακουργήματα. Σήμερα, τι κάνουμε κυρίες και κύριοι συνάδελφοι; Ερχόμαστε με το παρόν νομοσχέδιο και απαλείφουμε ξεκάθαρα την οποιαδήποτε αμφιβολία, αφού στην περίπτωση ΚΑ -21 δηλαδή, το άρθρου 5 του νομοσχεδίου, προβλέπεται ξεκάθαρα πλέον, ότι στον κατάλογο των βασικών αδικημάτων συμπεριλαμβάνεται και κάθε άλλο έγκλημα που τιμωρείται με ποινή στερητική της ελευθερίας από το οποίο προκύπτει περιουσιακό όφελος. Δηλαδή και τα κακουργήματα και τα πλημμελήματα. Που βλέπετε ελάφρυνση; Το αντίθετο κάνουμε εδώ.

Πάμε να θωρακίσουμε το νομικό μας σύστημα, και μέσα από την υιοθέτηση της συγκεκριμένης ευρωπαϊκής οδηγίας ούτως ώστε να υπάρξει όντως η δυνατότητα ελέγχου όλων αυτών των περιπτώσεων και επιβολής ποινών οι οποίες σε καμία περίπτωση δεν θα είναι ούτε μικρότερες, αλλά ούτε και ελαφρύτερες.

Τέλος, θέλω να κάνω ένα σχόλιο πάλι για την κριτική που δεχθήκαμε σε ότι αφορά τον επικεφαλής που μπορεί να είναι δικαστικός λειτουργός επί τιμή για την Αρχή Καταπολέμησης. Ξέρετε, θα ήταν σκόπιμο να δείτε τι συμβαίνει στην Ευρώπη. Ποιοι είναι οι προϊστάμενοι αυτών των Αρχών. Αν πραγματικά, με τόση ευκολία μπορεί να απαξιώνεται τις προσωπικότητες, τον ρόλο ή ενδεχομένως και την επάρκεια ανθρώπων που με σοβαρότητα και ευθύνη έχουν υπηρετήσει την ελληνική Δικαιοσύνη, νομίζω ότι είναι μια κριτική η οποία προφανώς θα σας βάλει ενώπιον μιας άλλης πραγματικότητας. Δικό σας θέμα είναι. Ενδεχομένως, πρέπει να γνωρίζετε ότι ήδη έχω προτείνει τα πρόσωπα τα οποία θα στελεχώσουν τη συγκεκριμένη Αρχή και νομίζω την ερχόμενη εβδομάδα πρέπει να έχει ήδη προσδιοριστεί η συνεδρίαση της Επιτροπής Θεσμών και Διαφάνειας προκειμένου να κριθούν.

Έχουμε την ευκαιρία να τα πούμε και τότε. Ελπίζω όταν θα τα δείτε, αν δεν γνωρίζετε ποια είναι τα προτεινόμενα πρόσωπα, να αλλάξετε άποψη και να καταλάβετε, ότι η προσπάθεια που γίνεται από την πλευρά της κυβέρνησης κινείται ακριβώς στην αντίθετη κατεύθυνση από αυτήν που ισχυριστήκατε νωρίτερα. Εμείς θέλουμε ένα σοβαρό, δίκαιο θεσμικό πλαίσιο, μέσα από το οποίο μια διοικητική αρχή που έχει ένα ρόλο μεταξύ του Υπουργείου Οικονομικών και της Δικαιοσύνης, να επιτελεί το έργο της με τον καλύτερο δυνατό τρόπο. Μην αφήνοντας καμία απολύτως σκιά και μη δημιουργώντας καμία απολύτως αμφιβολία.

Κυρίες και κύριοι συνάδελφοι, η προσπάθεια που γίνεται επαναλαμβάνω για άλλη μια φορά και στον χώρο της Δικαιοσύνης, είναι μια προσπάθεια που έχει αρχή, έχει στόχευση και έχει και λόγο για να προσπαθήσει κανείς γι’ αυτό. Δεν γίνεται τίποτα τυχαία, δεν γίνεται σε καμία λογική ενδεχομένως από μείωσης ποινών. Το αντίθετο. Αλλά λειτουργεί σε μία λογική που επαναλαμβάνω οφείλουμε όλοι να ακολουθήσουμε αν θέλουμε να δημιουργήσουμε ένα σταθερό σοβαρό θεσμικό πλαίσιο λειτουργίας της δικαιοσύνης, αλλά και των αρχών που συνδράμουν στο έργο της δικαιοσύνης.

Τέλος, άκουσα μια κριτική για τις επικείμενες αλλαγές στον ποινικό κώδικα. Νομίζω, ότι δεν ακούσατε καμία δική μου συνέντευξη. Μπορεί να διαβάσατε το οτιδήποτε άλλο, αλλά εκτιμώ, ότι δεν ακούσατε ή δεν διαβάσατε καμία δική μου συνέντευξη. Με πολύ μεγάλη προσοχή και με πολύ μεγάλο σεβασμό, έχω τοποθετηθεί στη μέση, μεταξύ μιας αντίληψης που διέπει όλα τα ευρωπαϊκά δικαιακά συστήματα που μιλούν για απομείωση ποινών, που μιλούν για γρήγορη επανένταξη όλων των κρατουμένων στην κοινωνία και που βεβαίως, από την άλλη πλευρά δείχνουν, ότι πρέπει να εκσυγχρονίσουμε εντός εισαγωγικών και το δικαιακό μας σύστημα, αλλά και μια αντίληψη που κινείται σε μια συγκεκριμένη κατεύθυνση σχεδόν στο σύνολο των ευρωπαϊκών χωρών.

Υπάρχει, όμως, η άλλη άποψη, κυρίες και κύριοι συνάδελφοι. Είναι άποψη η οποία υπάρχει στην ελληνική κοινωνία. Είναι το αίσθημα της ανασφάλειας που έχει διατρανωθεί και έχει δημιουργήσει τεράστια ένταση. Είναι βεβαίως και το γεγονός ότι όπως φαίνεται με αυτό που βλέπουμε τα τελευταία χρόνια, το τελευταίο χρονικό διάστημα, δεν υπηρετείται και το περί κοινού δικαίου αίσθημα.

Εδώ, λοιπόν, πρέπει κανείς με πολύ μεγάλη προσοχή, με πολύ μεγάλη σοβαρότητα, με πολύ μεγάλη αίσθηση ευθύνης, να κάνει τις όποιες αλλαγές, βλέποντας τα ζητήματα, τα οποία και δημιουργούν ένταση και δημιουργούν ανασφάλεια στους πολίτες και δεν υπηρετούν το περί κοινού δικαίου αίσθημα και νομίζω ότι σε αυτήν τη διαπίστωση δεν προστρέχει κανείς πολιτικά -εγώ θέλω να το ξεκαθαρίσω- προστρέχει μέσα από την εκτίμηση, μέσα από την καταγραφή μιας κοινωνικής πραγματικότητας και συμπεριφορών, οι οποίες σε πολύ μεγάλο βαθμό δεν πρέπει να επαναλαμβάνονται με την ευκολία που βλέπουμε να επαναλαμβάνονται.

Δεν θα μπω σε μια λογική του πόσοι μπορεί να είχαν αποφυλακιστεί με κάποιους νόμους ούτε έχω κάνει καμία απολύτως κριτική σε αυτό το κομμάτι. Ωστόσο, οι υπό όρων αποφυλακίσεις ενδεχομένως, θα πρέπει να ξανασυζητηθούν. Θα πρέπει να ξανασυζητηθούν εξετάζοντας και τη φύση του αδικήματος, τη φύση του εγκλήματος. Θα πρέπει να ξανασυζητηθούν σε μία λογική που να μην βλέπουμε να επαναλαμβάνονται ακριβώς οι ίδιες συμπεριφορές την επομένη της υφ’ όρων αποφυλάκισης και θα πρέπει να ξανασυζητηθούν, επαναλαμβάνω, με γνώμονα το ότι πρέπει να σταθούμε στη μέση των δύο διαφορετικών απόψεων.

Δεν υπάρχει εμμονή, δεν υπάρχει κανένας απολύτως λόγος για να βλέπει κανείς προς τη μία ή προς την άλλη πλευρά. Είναι μια πραγματικότητα που όμως είναι καταγεγραμμένη. Η δική μου διάθεση είναι ανοιχτή και προς τα πολιτικά κόμματα και προς όλους τους συναδέλφους του Ελληνικού Κοινοβουλίου, να ακουστούν προτάσεις και να συνδιαμορφώσουμε το καλύτερο δυνατό στις όποιες αλλαγές των συγκεκριμένων άρθρων που θα έρθουν με τις αλλαγές του Ποινικού Κώδικα.

Με αυτές τις σκέψεις θέλω να σας ευχαριστήσω. Ούτως η άλλως κάθε συζήτηση είναι εποικοδομητική -αυτή είναι η πραγματικότητα- θέλω να πιστεύω ότι στις επόμενες μέρες θα έχουμε την ευκαιρία να συζητήσουμε και όλα τα υπόλοιπα ζητήματα και βεβαίως αν υπάρχουν θέματα, τα οποία αφορούν στο συγκεκριμένο νομοσχέδιο, να τα δούμε όλοι μαζί, προκειμένου να νομοθετήσουμε με τον καλύτερο δυνατό τρόπο. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, με την αγόρευση του Υπουργού Δικαιοσύνης κ. Τσιάρα, ολοκληρώθηκε η επί της αρχής συζήτηση και επεξεργασία του σχεδίου νόμου του Υπουργείου Δικαιοσύνης «Πρόληψη και καταστολή της νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας – Τροποποίηση του ν.4557/2018 – Ενσωμάτωση της Οδηγίας (ΕΕ) 2018/1673 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, σχετικά με την καταπολέμηση της νομιμοποίησης εσόδων από παράνομες δραστηριότητες μέσω του ποινικού δικαίου και διατάξεις για την επιτάχυνση της απονομής της δικαιοσύνης».

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία-Θεοδώρα, Γιαννάκου Μαριορή (Μαριέττα), Δαβάκης Αθανάσιος, Ζεμπίλης Αθανάσιος, Θεοδωρικάκος (Τάκης) Παναγιώτης, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Λαμπρόπουλος Ιωάννης, Μάνη-Παπαδημητρίου Άννα, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος-Νικόλαος, Χαρακόπουλος Μάξιμος, Χιονίδης Σάββας, Αυλωνίτης Αλέξανδρος, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος-Χαράλαμπος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καστανίδης Χαράλαμπος, Λιακούλη Ευαγγελία, Δελής Ιωάννης, Χήτας Κωνσταντίνος, Αδαμοπούλου Αγγελική, Μπακαδήμα Φωτεινή.

Τέλος και περί ώρα 13.30΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**